-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

บริษัท จัสมิน อินเตอร์เนชั่นแนล จำกัด (มหาชน) มีทุนจดทะเบียนชำระแล้ว ณ วันที่ 22 มกราคม
2556 จำนวน 3,568,697,189 บาท ดำเนินธุรกิจร่วมลงทุนผ่านบริษัทในเครือ (Investment
as a Holding Company) แต่เพียงอย่างเดียว
ซึ่งส่วนใหญ่เป็นธุรกิจที่เกี่ยวกับการสื่อสารโทรคมนาคมและสารสนเทศในระบบต่างๆ
รวมทั้งธุรกิจอื่นๆ ที่เกี่ยวเนื่อง
โดยมุ่งเน้นให้บริษัทในเครือเพิ่มขีดความสามารถในการแข่งขันและทำงานร่วมกันอย่างไกล้ชิดและใช้ทรัพยากรทุกอย่างร่วมกัน
เพื่อให้เกิดประสิทธิภาพสูงสุดในการพัฒนาผลิตภัณฑ์ใหม่ๆ
ให้สอดคล้องกับยุคสมัยที่มีการเปลี่ยนแปลงทางเทคโนโลยีอย่างรวดเร็ว โดยแบ่งเป็นธุรกิจหลักได้ 4
กลุ่มดังนี้

 ธุรกิจให้บริการอินเทอร์เน็ตความเร็วสูง (Broadband Business)

 ธุรกิจให้บริการโครงข่ายโทรคมนาคม (Telecom Network & Service Provider
Business)

 ธุรกิจงานจัดหา ออกแบบและวางระบบสื่อสารและโทรคมนาคม (System Integration
Businesses)

 ธุรกิจอื่นๆ (Other Businesses)

1. ธุรกิจให้บริการอินเทอร์เน็ตความเร็วสูง (Broadband Business)

กลุ่มธุรกิจนี้ประกอบด้วยกลุ่มผู้ให้บริการอินเทอร์เน็ตความเร็วสูง
ให้บริการวงจรเชื่อมต่อความเร็วสูง ให้บริการโครงข่ายดิจิตอล ให้บริการอินเทอร์เน็ต
ให้บริการซอฟแวร์และแอพพลิเคชั่นต่างๆ รวมทั้งให้บริการ WiFi ทั่วประเทศ
โดยมีสัดส่วนรายได้สำหรับปี 2555 จำนวน 7,947 ล้านบาท หรือคิดเป็นร้อยละ 75.68
ของรายได้รวมของกลุ่มบริษัท ธุรกิจในกลุ่มนี้ประกอบด้วย 3 บริษัท ได้แก่

1.1 บริษัท ทริปเปิลที บรอดแบนด์ จำกัด (มหาชน)

TTTBB จัดตั้งขึ้นเมื่อวันที่ 30 สิงหาคม 2548 ด้วยทุนจดทะเบียน 10 ล้านบาท ปัจจุบัน TTTBB
มีทุนจดทะเบียนทั้งสิ้น 1,250 ล้านบาท มีทุนออกจำหน่ายและเรียกชำระแล้ว 1,250 ล้านบาท
โดยมีบริษัท ACU เป็นผู้ถือหุ้นใหญ่ ซึ่งถือหุ้นอยู่ร้อยละ 99.20
มีธุรกิจหลักคือการให้บริการสื่อสารด้านเสียง ข้อมูล บรอดแบนด์อินเทอร์เนต
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกให้โดย
กสทช. มีสัดส่วนรายได้สำหรับปี 2555 จำนวน 116 ล้านบาทหรือคิดเป็นร้อยละ 1.10
ของรายได้รวมของกลุ่มบริษัท

TTTBB มีบริษัทย่อย คือ TTTI และ INC โดย TTTBB ถือหุ้นอยู่ใน TTTI ร้อยละ 99.93
ของทุนจดทะเบียน TTTI ได้รับใบอนุญาตประกอบกิจการโทรคมนาคมประเภทอินเทอร์เน็ตแบบที่หนึ่ง
จาก กสทช. โดยมีธุรกิจหลักคือ การเป็นผู้ให้บริการอินเทอร์เน็ต (Internet Service
Provider หรือ ISP) ซึ่งเน้นการให้บริการอินเทอร์เน็ตและแอพพลิเคชั่นต่างๆ และ TTTBB
ถือหุ้นอยู่ใน INC ร้อยละ 100 ของทุนจดทะเบียน INC
ได้รับการส่งเสริมการลงทุนในกิจการซอฟแวร์ประเภท Enterprise software, Digital
content และ Embedded software จากคณะกรรมการส่งเสริมการลงทุน โดยมีธุรกิจหลักคือ
การพัฒนา จำหน่ายหรือให้บริการซอฟต์แวร์ประเภทต่างๆ
และระบบซอฟต์แวร์สนับสนุนการให้บริการอินเทอร์เน็ตความเร็วสูงตามที่ได้รับอนุมัติการส่งเสริมการลงทุน

ในปี 2555 มีการเปลี่ยนแปลงเกี่ยวกับค่าธรรมเนียมที่เกี่ยวข้องกับการประกอบกิจการตามใบอนุญาต
ทั้งค่าธรรมเนียมใบอนุญาตและค่าธรรมเนียมการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
(USO) โดยคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(กสทช.)
ได้ออกประกาศและแผนเกี่ยวกับการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
(USO) เมื่อวันที่ 30 พฤษภาคม 2555 มีการเปลี่ยนแปลงหลักเกณฑ์
และวิธีจากเดิมที่ให้ผู้รับใบอนุญาตประเภทที่ 3 หรือประเภทที่ 2 ที่มีโครงข่ายเป็นของตนเอง
เลือกที่จะจัดให้มีบริการ USO หรือจัดสรรเงินรายได้ให้แก่กองทุนวิจัยและพัฒนากิจการกระจายเสียง
กิจการโทรทัศน์ และกิจการโทรคมนาคมเพื่อประโยชน์สาธารณะ
เปลี่ยนเป็นการจัดสรรเงินรายได้ของผู้รับใบอนุญาตทุกประเภทให้แก่กองทุนฯ
แต่เพียงวิธีเดียวในอัตราร้อยละ 3.75 ของรายได้หลังหักค่าใช้จ่ายไม่เกินร้อยละ 50 นอกจากนี้
กสทช. ยังได้มีการเปลี่ยนแปลงหลักเกณฑ์และวิธีการจัดเก็บค่าธรรมเนียมใบอนุญาต
โดยได้ออกประกาศ กสทช.
เรื่องค่าธรรมเนียมใบอนุญาตประกอบกิจการโทรคมนาคมฉบับใหม่เมื่อวันที่ 28 ธันวาคม 2555
ซึ่งจะมีผลเปลี่ยนแปลงหลักเกณฑ์วิธีการและอัตราค่าธรรมเนียมใบอนุญาตสำหรับการประกอบกิจการในปี
2556
โดยเก็บค่าธรรมเนียมใบอนุญาตจากผู้รับใบอนุญาตทุกประเภทเป็นอัตราร้อยละตามขั้นของจำนวนรายได้
สูงสุดไม่เกินร้อยละ 1.5 ของรายได้โดยไม่หักค่าใช้จ่ายหรือค่าลดหย่อนใด
ทั้งนี้เมื่อรวมค่าธรรมเนียมใบอนุญาตให้ใช้คลื่นความถี่ (เฉพาะกรณีมีการใช้คลื่นความถี่)
แล้วไม่เกินร้อยละ 2 ของรายได้

1. ลักษณะผลิตภัณฑ์หรือบริการ

TTTBB มีธุรกิจหลักคือการให้บริการสื่อสารด้านเสียง ข้อมูล Broadband Internet
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกโดย
กสทช. โดยใบอนุญาตดังกล่าวมีอายุ 20 ปี สิ้นสุดวันที่ 22 กุมภาพันธ์ 2569
ประเภทของบริการหลักของ TTTBB ในปัจจุบันนั้นอาจแบ่งได้เป็น 2 ประเภท ได้แก่
บริการด้านข้อมูลและบริการด้านเสียง โดยบริการด้านข้อมูล ได้แก่
บริการวงจรเชื่อมต่อความเร็วสูงและบริการโครงข่ายดิจิตอล ส่วนบริการด้านเสียงนั้น ได้แก่
บริการโทรศัพท์พื้นฐานและบริการโทรศัพท์สาธารณะ
รายละเอียดการประกอบธุรกิจของแต่ละสายผลิตภัณฑ์มีดังนี้

1) บริการด้านข้อมูล

1.1) บริการวงจรเชื่อมต่อความเร็วสูง

TTTBB เป็นผู้ให้บริการวงจรเชื่อมต่อความเร็วสูง สำหรับให้บริการอินเทอร์เน็ตความเร็วสูง (Hi
Speed Internet) หรือบรอดแบนด์อินเทอร์เน็ต (Broadband Internet)

TTTBB เลือกใช้เทคโนโลยี ADSL (Asymmetric Digital Subscriber Line)
ในการให้บริการวงจรเชื่อมต่อความเร็วสูงผ่านสายทองแดงในโครงข่ายที่สามารถให้บริการทั้งโทรศัพท์พื้นฐานและบริการข้อมูลสามารถรับ-ส่งข้อมูลได้สูงถึง
24 Mbps เมื่อเทียบกับการใช้งานอินเทอร์เน็ตแบบเดิม (Narrow Band)
ที่มีข้อจำกัดในการรับ-ส่งข้อมูลเพียง 56 kbps เท่านั้น
นอกจากนี้ยังสามารถให้บริการด้วยเทคโนโลยีอื่นบนโครงข่ายของบริษัทที่สามารถพัฒนาให้สามารถรับ-ส่งข้อมูลได้ความเร็วสูงมากขึ้นถึง
100 Mbps ด้วยเทคโนโลยี VDSL2 และสูงถึง 1 Gbps ด้วยเทคโนโลยี FTTH
ซึ่งเป็นคุณสมบัติที่เหนือกว่าการให้บริการผ่านโครงข่ายโทรศัพท์เคลื่อนที่ หรือโครงข่ายไร้สายอื่นๆ
ทั้งนี้เพื่อรองรับความต้องการของผู้ใช้บริการที่ต้องการความเร็วที่สูงขึ้นอย่างต่อเนื่อง

ปัจจุบัน TTTBB ร่วมกับ TTTI ให้บริการบรอดแบนด์อินเทอร์เน็ตภายใต้ชื่อทางการค้าว่า 3BB
ปัจจุบันให้บริการความเร็วสูงถึง 100 Mbps

1.2) บริการโครงข่ายดิจิตอล (DDN)

TTTBB เป็นผู้ให้บริการโครงข่ายดิจิตอล (Digital Data Network หรือ DDN)
ซึ่งเป็นบริการวงจรเช่าแบบดิจิตอลความเร็วสูง
เพื่อเชื่อมโยงระบบสื่อสารข้อมูลตามความต้องการของผู้ใช้บริการ
โดยผู้ใช้บริการสามารถเชื่อมโยงการสื่อสารข้อมูลระหว่างจุดต่อจุด (point-to-point)
หรือจุดต่อหลายจุด (point-to-multipoint) โดยใช้เทคโนโลยีอินเทอร์เน็ตโปรโตคอล
(Internet Protocol หรือ IP) พร้อมด้วยบริการโครงข่ายเสมือนเฉพาะกลุ่ม Virtual
Private Network (VPN)
ซึ่งให้ความปลอดภัยและสามารถควบคุมคุณภาพของวงจรสื่อสารได้เป็นอย่างดี
เหมาะกับธุรกิจหรือองค์กรที่มีสาขาเป็นจำนวนมาก เช่น ธนาคาร สถาบันการเงิน ฯลฯ

ด้วยเทคโนโลยีของโครงข่ายที่ทันสมัย และพื้นที่ให้บริการที่ครอบคลุมทั่วประเทศ TTTBB
สามารถให้บริการวงจรเช่าแบบดิจิตอลความเร็วสูงได้ความเร็วสูงสุดถึง 10 Gbps
ทำให้สามารถรองรับความต้องการของผู้ใช้บริการที่เป็นผู้ให้บริการสื่อสารข้อมูลและโทรคมนาคม
ที่มีความต้องการเช่าใช้โครงข่ายดิจิตอล นอกเหนือจากผู้ใช้บริการที่เป็นองค์กรธุรกิจทั่วไป

2) บริการด้านเสียง

2.1) บริการโทรศัพท์พื้นฐาน

TTTBB เป็นผู้ให้บริการโทรศัพท์พื้นฐานด้วย เทคโนโลยีที่ใช้สัญญาณอินเทอร์เน็ตในรูปแบบของ
Digital Signal เป็นสื่อในการนำพาสัญญาณเสียงโทรศัพท์กับข้อมูลไปในเวลาเดียวกัน
ผ่านชุมสายระบบ Next Genearation Network (NGN)
ซึ่งเป็นชุมสายที่ใช้ระบบอินเทอร์เน็ตโปรโตคอล หรือ IP ทั้งหมด
การนำระบบนี้มาใช้จะทำให้ผู้ใช้บริการโทรศัพท์สามารถได้รับบริการที่มีคุณภาพในระดับที่ใกล้เคียงกับระบบโทรศัพท์พื้นฐานแบบเดิม
สามารถให้บริการเสริมต่างๆ เช่น การแสดงเลขหมาย การจัดประชุมสามสาย โทรศัพท์วิดีโอ
และเสียงเพลงรอสาย เป็นต้น

TTTBB มุ่งเน้นการให้บริการโทรศัพท์พื้นฐานแก่ผู้ใช้บริการกลุ่มลูกค้าธุรกิจที่มีความต้องการที่ปรับ
เปลี่ยนตลอดเวลา โดยสามารถให้บริการเลขหมายควบคู่กับโซลูชั่นตู้สาขาโทรศัพท์ระบบไอพี IP
PBX ทำให้สามารถรวมระบบไอทีและระบบโทรศัพท์ของผู้ใช้บริการ
ช่วยลดค่าใช้จ่ายและเงินลงทุนของผู้ใช้บริการได้เป็นอย่างมาก

2.2) บริการโทรศัพท์สาธารณะ (Pay Phone)

 TTTBB เป็นผู้ให้บริการโทรศัพท์สาธารณะ โดยเป็นเพียงส่วนเสริมของการให้บริการโทรศัพท์พื้นฐานของลูกค้ากลุ่มธุรกิจ เช่น ห้างสรรพสินค้า ซุปเปอร์สโตร์ อพาร์ทเมนท์ คอนโดมีเนียม และนิคมอุตสาหกรรม เป็นต้น ซึ่งจะใช้การลงทุนที่ไม่มาก 

2. การตลาดและภาวะการแข่งขัน

ในปัจจุบัน ตลาดอินเทอร์เน็ตมีการเติบโตอย่างต่อเนื่อง
จากการเปลี่ยนแปลงพฤติกรรมและความต้องการที่เพิ่มขึ้นของผู้ใช้งาน
และจากนโยบายของภาครัฐที่มุ่งส่งเสริมให้มีจำนวนผู้เข้าถึงและใช้งานอินเทอร์เน็ตเพิ่มมากยิ่งขึ้น
ในปี 2553 กระทรวงเทคโนโลยีสารสนเทศและการสื่อสาร ได้ประกาศนโยบายบรอดแบนด์แห่งชาติ
โดยมุ่งที่จะส่งเสริมให้มีการใช้งานอินเทอร์เน็ตความเร็วสูงทั้งประเภทมีสาย
และไร้สายให้เพิ่มมากขึ้นให้ทัดเทียมกับประเทศชั้นนำในภูมิภาคนื้ เช่น ญี่ปุ่น เกาหลี เป็นต้น
อีกทั้งในปี 2554 รัฐบาลได้แถลงนโยบายด้านเทคโนโลยีสารสนเทศต่อรัฐสภา
มุ่งพัฒนาโครงสร้างพื้นฐานด้านเทคโนโลยีสารสนเทศ
โดยเร่งรัดพัฒนาโครงข่ายสื่อสารความเร็วสูงให้ครอบคลุม ทั่วถึง เพียงพอ
มีคุณภาพด้วยราคาที่เหมาะสม และการแข่งขันที่เป็นธรรม นอกจากนี้ในปี 2555
กระทรวงเทคโนโลยีสารสนเทศและการสื่อสารยังได้ร่วมกับ กสทช. และหน่วยงานต่างๆ
จัดให้มีโครงการ Free WiFi
เพื่อส่งเสริมการเข้าถึงการใช้บริการเครือข่ายอินเทอร์เน็ตสาธารณะ
ที่มีการใช้งานตามความเหมาะสมโดยไม่คิดค่าใช้จ่ายในพื้นที่สาธารณะ สถานที่ราชการ
และสถานศึกษาอีกด้วย

การแข่งขันในตลาดการให้บริการอินเทอร์เน็ตความเร็วสูงสำหรับผู้ใช้บริการรายย่อย (Mass
Market) ในปัจจุบันมีผู้ให้บริการรายใหญ่ในตลาด ได้แก่ ทีโอที ในพื้นที่กรุงเทพมหานครและภูมิภาค
และกลุ่มบริษัทในเครือ บมจ. ทรูคอร์ปอเรชั่น ที่ให้บริการในพื้นที่กรุงเทพมหานครเป็นส่วนใหญ่
คู่แข่งขันทั้งสองรายเป็นผู้ให้บริการโทรศัพท์พื้นฐานและให้บริการอินเทอร์เน็ตความเร็วสูงบนโครงข่ายโทรศัพท์พื้นฐานเดิมเป็นหลัก
จึงอาจมีข้อจำกัดเกี่ยวกับการขยายพื้นที่การให้บริการในบางพื้นที่
และข้อจำกัดด้านความเร็วในการให้บริการอินเทอร์เน็ต
เนื่องจากการออกแบบและคุณภาพของโครงข่ายสายที่ใช้งานมาเป็นเวลานาน
แม้ว่ากลุ่มบริษัทในเครือ บมจ. ทรูคอร์ปอเรชั่น
ได้เริ่มขยายการให้บริการอินเทอร์เน็ตความเร็วสูงออกไปยังหัวเมืองหรือจังหวัดใหญ่ๆ
เพื่อให้บริการอินเทอร์เน็ตความเร็วสูงผ่านระบบเคเบิลทีวีบนโครงข่ายสายโคแอกเชียลด้วยความเร็วที่สูงกว่าการให้บริการบนโครงข่ายโทรศัพท์พื้นฐานเดิม
แต่คู่แข่งทั้งสองราย
ยังเน้นการทำตลาดอินเทอร์เน็ตความเร็วสูงกับฐานลูกค้าผู้ใช้บริการโทรศัพท์พื้นฐานเดิมของตน
หรือขายบริการอินเทอร์เน็ตความเร็วสูงพร้อมกับบริการโทรศัพท์พื้นฐานหรือบริการอื่นๆ เช่น
เคเบิลทีวี เป็นต้น ส่วน TTTBB
นั้นได้ดำเนินกลยุทธ์การแข่งขันในการให้บริการอินเทอร์เน็ตความเร็วสูงแบบไม่ต้องใช้เบอร์โทรศัพท์
เพื่อให้สอดคล้องกับแนวโน้มความต้องการของลูกค้าที่ต้องการใช้บริการอินเทอร์เน็ตความเร็วสูง
แต่ไม่ต้องการใช้โทรศัพท์พื้นฐาน นอกจากนี้
การออกแบบจัดสร้างโครงข่ายยังมุ่งเน้นเพื่อการให้บริการอินเทอร์เน็ตความเร็วสูงเป็นหลัก
ในระยะเวลาที่ผ่านมาได้จัดสร้างและขยายโครงข่ายให้ครอบคลุมกับพื้นที่ตามความต้องการของลูกค้าผู้ใช้บริการ
โดยเฉพาะในเขตการท่องเที่ยวและ Dense areas
ซึ่งสอดคล้องกับการพัฒนาและการขยายตัวของเมือง จนมีโครงข่ายในการให้บริการทั่วประเทศ
สามารถรองรับการให้บริการอินเทอร์เน็ตความเร็วสูงได้อย่างมีคุณภาพ
สามารถแข่งขันในด้านคุณภาพและความเร็วในการให้บริการ
เป็นผู้นำตลาดในการปรับเพิ่มความเร็วการให้บริการก่อนคู่แข่งทุกราย ในปี 2555
ได้ปรับความเร็วการให้บริการอินเทอร์เน็ตความเร็วสูง (ADSL) จาก 7 Mbps เป็น 10 Mbps
และได้พัฒนาการให้บริการอินเทอร์เน็ตด้วยเทคโนโลยี VDSL สามารถให้บริการ Upload และ
Download ด้วยความเร็วที่สูงยิ่งขึ้น ปัจจุบันให้บริการที่ความเร็วสูงถึง 50 Mbps
นอกจากนี้ยังได้เริ่มแนะนำบริการบรอดแบนด์อินเทอร์เน็ตผ่านโครงข่ายใยแก้วนำแสงด้วยเทคโนโลยีใหม่
FTTx หรือ FTTH ที่ให้บริการอินเทอร์เน็ตความเร็วสูงถึง 100 Mbps
และยังสามารถให้บริการได้ในระดับความเร็วสูงถึง 1 Gbps
ด้วยเทคโนโลยีบนโครงข่ายใยแก้วนำแสง
ซึ่งเป็นคุณสมบัติที่เหนือกว่าการให้บริการของคู่แข่งขันทุกรายในตลาด
รวมถึงการให้บริการอินเทอร์เน็ตผ่านโครงข่ายโทรศัพท์เคลื่อนที่อีกด้วย
นอกจากนี้ยังได้ร่วมมือกับบริษัทในกลุ่มและพันธมิตรรายใหญ่อย่าง AIS
พัฒนาและให้บริการเสริมต่างๆ ทั้งการให้บริการอินเทอร์เน็ตความเร็วสูงผ่าน WiFi
ตลอดจนการให้บริการเสริมอื่นๆ อาทิ การให้บริการ IPTV, Cloudbox Storage
เพื่อเพิ่มมูลค่าให้แก่ลูกค้าผู้ใช้บริการและตอบสนองต่อความต้องการที่หลากหลาย
และสนับสนุนให้มีการใช้งานอินเทอร์เน็ตในกลุ่มเป้าหมายใหม่ๆ อย่างไรก็ตาม
แม้ว่าการแข่งขันในตลาดจะค่อนข้างสูงแต่เมื่อพิจารณาถึงสัดส่วนของผู้ใช้บริการเทียบกับจำนวนประชากรที่ยังคงมีสัดส่วนที่ต่ำ
และนโยบายการส่งเสริมการพัฒนาโครงข่ายและการเข้าถึงบริการอินเทอร์เน็ตของภาครัฐ
ตลอดจนการเปลี่ยนแปลงพฤติกรรมและความต้องการที่เพิ่มขึ้นของผู้ใช้งานอินเทอร์เน็ตแล้ว
จึงเป็นตลาดที่มีการขยายตัวอย่างต่อเนื่อง

ส่วนตลาดของบริการวงจรเช่าแบบดิจิตอลความเร็วสูง
เป็นตลาดที่มีผู้ใช้งานเป็นลูกค้าประเภทองค์กรธุรกิจซึ่งปัจจุบันมีความต้องการในการสื่อสารข้อมูลทั้งภายในองค์กรและเชื่อมต่อกับอินเทอร์เน็ตเพิ่มมากขึ้น
ด้วยแอพพลิเคชั่นของการใช้งานต่างๆ เพื่อตอบสนองธุรกิจ เช่น
การออนไลน์ระบบงานขายผ่านอินเทอร์เน็ต การออนไลน์ระบบควบคุมสินค้า ระบบข้อมูลการเงิน
รวมถึงการติดต่อสื่อสารแบบมัลติมีเดีย ที่มีการสื่อสารทั้งภาพและเสียงในเวลาเดียวกัน
ซึ่งปัจจุบันมีแอพลิเคชั่นที่ทำให้การสื่อสารของพนักงานในองค์กรผ่านเครือข่ายอินเทอร์เน็ตมีประสิทธิภาพ
และมีความปลอดภัย พนักงานสามารถติดต่อสื่อสารกันได้ทั่วโลกเสมือนหนึ่งอยู่ภายในองค์กร
ธุรกิจเหล่านี้จึงมีความต้องการจำนวนวงจรที่เพิ่มมากขึ้น
รวมทั้งมีความต้องการความเร็วของวงจรที่สูงขึ้นเพื่อสนองกับแอพพลิเคชั่น
ของการใช้งานขององค์กรธุรกิจ ผู้ใช้บริการยังมีความต้องการบริการที่มีคุณภาพสูง มีเสถียรภาพ
โดยที่ผู้ใช้บริการไม่ได้ให้ความสำคัญกับค่าบริการที่มีราคาถูกเพียงอย่างเดียว

 3. การจัดหาผลิตภัณฑ์และบริการ

เนื่องจากการให้บริการของ TTTBB จะต้องมีการติดตั้งอุปกรณ์โครงข่ายเพื่อให้บริการด้านข้อมูล
และบริการด้านเสียง TTTBB จึงได้จัดหาและติดตั้งอุปกรณ์โครงข่ายต่างๆ ซึ่งที่สำคัญได้แก่ อุปกรณ์
DSLAM (Digital Subscriber Line Access Multiplexer)
เพื่อรองรับการให้บริการการต่อเชื่อมอินเทอร์เน็ตความเร็วสูงด้วยเทคโนโลยี ADSL
(Asymmetric Digital Subscriber Line) อุปกรณ์ระบบสื่อสัญญาณผ่านเคเบิ้ลใยแก้วนำแสง
DWDM (Dense Wavelength Division Multiplexer) เพื่อใช้เป็นโครงข่ายเชื่อมโยงหลัก
อุปกรณ์ MPLS (Multi Protocol Label Switching)
เพื่อใช้เป็นโครงข่ายในการให้บริการสื่อสารข้อมูล แม้ว่าในเบื้องต้น TTTBB
จะใช้อุปกรณ์จากผู้ผลิตรายใหญ่เป็นหลักก็ตาม แต่ในตลาดนั้นมีผู้ผลิตอุปกรณ์ที่ทดแทนกันได้อีกหลายราย
ซึ่งทำให้ TTTBB สามารถเลือกใช้อุปกรณ์ทดแทนหรืออุปกรณ์ใหม่ๆ ที่มีประสิทธิภาพ
และมีความทันสมัยมากขึ้นในอนาคตจากผู้ผลิตรายอื่นๆ ได้ โดยจะไม่ส่งผลต่อการให้บริการของ
TTTBB แต่อย่างใด

 4. งานที่ยังไม่ส่งมอบ 

- ไม่มี -

1.2 บริษัท ทริปเปิลที อินเทอร์เน็ต จำกัด

TTTI จัดตั้งขึ้นเมื่อวันที่ 30 พฤษภาคม 2550 ด้วยทุนจดทะเบียน 100,000 บาท
ปัจจุบันมีทุนจดทะเบียน 10 ล้านบาท ชำระเต็มมูลค่า โดยมี TTTBB เป็นผู้ถือหุ้นใหญ่
ซึ่งถือหุ้นอยู่ร้อยละ 99.93 ของทุนจดทะเบียน TTTI
ได้รับใบอนุญาตประกอบกิจการโทรคมนาคมประเภทอินเทอร์เน็ตแบบที่หนึ่ง จาก กสทช.
ตามใบอนุญาตการให้บริการอินเทอร์เน็ต แบบที่หนึ่ง เลขที่ NTC/MM/INT/ISP/ I/011/2550
โดยได้รับอนุญาตตั้งแต่ 20 มิถุนายน 2550 ใบอนุญาตฉบับปัจจุบันจะหมดอายุในวันที่ 19 มิถุนายน
2557 สามารถต่ออายุได้คราวละ 5 ปี TTTI มีธุรกิจหลักคือ การเป็นผู้ให้บริการอินเทอร์เน็ต
(Internet Service Provider หรือ ISP)
ซึ่งเน้นการให้บริการอินเทอร์เน็ตและแอพพลิเคชั่นต่างๆ ตามรายละเอียดในใบอนุญาต TTTI
สามารถให้บริการอินเทอร์เน็ตแบบที่หนึ่งประเภทไม่มีโครงข่ายโทรคมนาคมเป็นของตนเอง
สามารถให้บริการอินเทอร์เน็ตหลากหลายประเภทอาทิ

1. บริการอินเทอร์เน็ตแบบ Dial-up

2. บริการอินเทอร์เน็ตแบบ ADSL

3. บริการอินเทอร์เน็ตแบบ Leased Line

4. บริการอินเทอร์เน็ตแบบ WiFi

5. บริการเสียงผ่านการให้บริการอินเทอร์เน็ต ที่ไม่มีเลขหมายโทรศัพท์

6. บริการอื่นๆ เช่น Web Hosting, Mail Hosting, Backup Server

  TTTI สามารถให้บริการอินเทอร์เน็ตแก่ลูกค้าทั้งประเภทองค์กรและบุคคลทั่วไป
  โดยสามารถให้บริการได้ในพื้นที่ต่างๆ ทั่วประเทศไทย
  ใบอนุญาตบริการอินเทอร์เน็ตแบบที่หนึ่งนี้มีค่าธรรมเนียมรายปีสำหรับการอนุญาตในปีแรก 25,000
  บาท และสำหรับในปีต่อๆ ไปปีละ 20,000 บาท อย่างไรก็ตามในปี 2555 กสทช.
  ได้ออกประกาศ กสทช. เรื่องค่าธรรมเนียมใบอนุญาตประกอบกิจการโทรคมนาคม (ฉบับใหม่)
  มีผลบังคับใช้ในวันที่ 29 ธันวาคม 2555
  ซึ่งทำให้ค่าธรรมเนียมรายปีสำหรับใบอนุญาตบริการอินเทอร์เน็ตแบบที่หนึ่งในปีต่อๆ ไป
  จะมีอัตราค่าธรรมเนียมสูงขึ้นนับแต่วันครบรอบกำหนดชำระค่าธรรมเนียมใบอนุญาตในช่วงปลายไตรมาส
  2 ของปี 2556 จากเดิมที่เป็นอัตราคงที่ปีละ 20,000 บาท
  เปลี่ยนเป็นอัตราร้อยละตามขั้นของจำนวนรายได้ สูงสุดไม่เกินร้อยละ 1.5
  ของรายได้โดยไม่หักค่าใช้จ่ายหรือค่าลดหย่อนใด
  ทั้งนี้เมื่อรวมค่าธรรมเนียมใบอนุญาตให้ใช้คลื่นความถี่ (เฉพาะกรณีมีการใช้คลื่นความถี่)
  แล้วไม่เกินร้อยละ 2 ของรายได้ นอกจากนี้ในเดือนพฤษภาคม 2555 กสทช.
  ยังได้มีการออกประกาศ กสทช. เรื่อง
  หลักเกณฑ์และวิธีการจัดเก็บรายได้เพื่อนำไปใช้ในการจัดให้มีบริการโทรคมนาคมพื้นฐานโดยทั่วถึง
  และบริการเพื่อสังคมฉบับใหม่
  มีผลให้ผู้รับใบอนุญาตบริการอินเทอร์เน็ตแบบที่หนึ่งมีภาระค่าใช้จ่ายเพิ่มขึ้นตั้งแต่วันที่ 31
  พฤษภาคม 2555
  โดยมีหน้าที่ต้องจัดสรรรายได้จากการให้บริการโทรคมนาคมให้แก่กองทุนวิจัยและพัฒนากิจการกระจายเสียง
  กิจการโทรทัศน์ และกิจการโทรคมนาคม เพื่อประโยชน์สาธารณะในอัตราร้อยละ 3.75
  ของรายได้หลังหักค่าใช้จ่ายไม่เกินร้อยละ 50

  TTTI มีสัดส่วนรายได้สำหรับปี 2555 จำนวน 7,831 ล้านบาท หรือคิดเป็นร้อยละ 74.57
  ของรายได้รวมของกลุ่มบริษัท

1.3 บริษัท อิน คลาวด์ จำกัด

INC จัดตั้งขึ้นเมื่อวันที่ 12 กันยายน 2554 ด้วยทุนจดทะเบียน 10,000,000 บาท
ชำระเต็มมูลค่าแล้วเมื่อวันที่ 30 มกราคม 2555 โดยมี TTTBB เป็นผู้ถือหุ้นใหญ่ ซึ่งถือหุ้นอยู่ร้อยละ
100 ของทุนจดทะเบียน

INC เป็นบริษัทย่อยที่จัดตั้งขึ้นเพื่อเป็นผู้พัฒนา จำหน่าย หรือให้บริการซอฟต์แวร์ทั่วไป
และซอฟต์แวร์สนับสนุนการให้บริการอินเทอร์เน็ตความเร็วสูง
ตามที่ได้รับอนุมัติการส่งเสริมการลงทุนจากคณะกรรมการส่งเสริมการลงทุนเมื่อวันที่ 26 กรกฎาคม
2554 ในกิจการซอฟต์แวร์ประเภท Enterprise software, Digital content และ
Embedded software ประเภท 5.8 กิจการซอฟต์แวร์
ซึ่งจะช่วยส่งเสริมและสร้างมูลค่าเพิ่มให้แก่ธุรกิจหลักของ TTTBB และ TTTI
และยังสามารถนำซอฟต์แวร์ที่พัฒนาขึ้นจำหน่ายแก่ผู้ให้บริการประเภทอื่นๆ ได้อีกด้วย INC
จะได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการ
และสิทธิประโยชน์อื่นตามพระราชบัญญัติส่งเสริมการลงทุน ทั้งนี้ INC จะต้องปฏิบัติตามเงื่อนไขต่างๆ
ตามที่ได้ระบุไว้ในบัตรส่งเสริม โดย INC ได้รับบัตรส่งเสริมการลงทุนเลขที่ 2200(7)/2554
เมื่อวันที่ 29 กันยายน 2554 INC เริ่มดำเนินกิจการในปี 2555
และได้รับใบอนุญาตเปิดดำเนินการจากคณะกรรมการส่งเสริมการลงทุนแล้วเมื่อวันที่ 10 กันยายน
2555

1. ลักษณะผลิตภัณฑ์หรือบริการ

INC พัฒนา และจำหน่าย หรือให้บริการซอฟต์แวร์ตามที่ได้รับการส่งเสริมการลงทุน
ในระยะแรกมุ่งเน้นการพัฒนาซอฟต์แวร์ที่สนับสนุนการให้บริการเสริม
เพื่อสร้างมูลค่าเพิ่มให้กับบริการอินเทอร์เน็ตความเร็วสูง ปัจจุบัน INC มีผลิตภัณฑ์หลัก ดังนี้

1) InCloud Storage Program

เป็นโปรแกรมเพื่อให้ผู้ใช้บริการอินเทอร์เน็ตสามารถจัดเก็บไฟล์ไว้บนพื้นที่เก็บไฟล์ออนไลน์
สามารถรองรับทุกระบบปฎิบัติการ ผู้ใช้สามารถ back up ข้อมูลสำคัญๆ
ได้โดยไม่ต้องกลัวว่าข้อมูลนั้นจะสูญหาย มีฟังก์ชันการแชร์ไฟล์
สามารถตั้งระยะเวลาและจำนวนครั้งในการแชร์ไฟล์ได้
และสร้างรหัสผ่านสำหรับไฟล์ที่ต้องการความเป็นส่วนตัวให้กับผู้รับได้
สามารถอัพโหลดไฟล์ได้พร้อมกันคราวละหลายๆ ไฟล์ พร้อมระบบจัดการไฟล์ที่ดี
ทำให้การใช้งานสะดวกยิ่งขึ้น

2) InCloud IPTV Program

เป็นโปรแกรมเพื่อให้ผู้ใช้บริการอินเทอร์เน็ตสามารถดูทีวีและสื่อบันเทิงต่างๆ ผ่านอินเทอร์เน็ต
ไม่ว่าจะเป็นรายการสด (TV online) ภาพยนตร์ (Video on demand) วีดีโอคลิป (Video
clip) และสาระบันเทิงอื่นๆ ผู้ใช้สามารถรับชมรายการได้ทุกที่ทุกเวลาที่มีการเชื่อมต่ออินเทอร์เน็ต
รองรับการใช้งานในหลายๆ อุปกรณ์ไม่ว่าจะเป็นอุปกรณ์ที่ใช้ระบบปฏิบัติการ iOS, Android,
Windows ผ่านอุปกรณ์หรือ platform ที่หลากหลาย เช่น internet TV, Set top box,
Android mobile, tablet, iPhone, iPod, iPad, Notebook เป็นต้น
คุณภาพความคมชัดของสัญญาณภาพขึ้นอยู่กับ
ความเร็วในการดาวน์โหลดข้อมูลของโครงข่ายอินเทอร์เน็ต
ปัจจุบันสัญญาณอินเทอร์เน็ตมีประสิทธิภาพ
และความเร็วเพียงพอสามารถรองรับกับการให้บริการลักษณะนี้
ซึ่งสามารถตอบสนองความต้องการและไลฟ์สไตล์ของผู้ใช้ในปัจจุบัน

2. การตลาดและภาวการณ์แข่งขัน

ในระยะแรก INC
มุ่งพัฒนาซอฟต์แวร์ที่สนับสนุนการให้บริการเสริมเพื่อสร้างมูลค่าเพิ่มให้กับบริการอินเทอร์เน็ตความเร็วสูง
การแข่งขันในตลาดบริการพัฒนาซอฟต์แวร์ประเภทนี้ยังมีไม่มากนัก โดย INC
ได้ทำงานร่วมกับผู้ให้บริการอินเทอร์เน็ตในกลุ่มอย่างใกล้ชิด
เพื่อให้การวิจัยพัฒนาผลิตภัณฑ์ตรงตามความต้องการของลูกค้าผู้ใช้บริการอินเทอร์เน็ต
มีฟังก์ชั่นการใช้งานที่สะดวก รวดเร็ว สอดคล้องกับความต้องการและสภาพตลาดในประเทศ
ทั้งนี้เพื่อสนับสนุนการให้บริการเสริมที่หลากหลายของผู้ให้บริการอินเทอร์เน็ตอย่างมีประสิทธิภาพ
มีคุณภาพทัดเทียมกับผู้ให้บริการในต่างประเทศ
และสอดคล้องกับสภาวะการแข่งขันในตลาดการให้บริการอินเทอร์เน็ตทั้งแบบมีสายและไร้สาย
ตลอดจนแนวโน้มการปรับเพิ่มความเร็วอินเทอร์เน็ตของผู้ให้บริการ

3. การจัดหาผลิตภัณฑ์หรือบริการ

INC มีบุคลากรที่เป็นนักพัฒนาระบบที่มีความเชี่ยวชาญ ในการพัฒนาโปรแกรมต่างๆ โดยเลือกใช้
Open Source Software ในการพัฒนาโปรแกรมบางส่วน เพื่อลดต้นทุนในการพัฒนาผลิตภัณฑ์
และใช้กระบวนการพัฒนาซอฟต์แวร์ตามเงื่อนไขการส่งเสริมการลงทุน
นอกจากนี้ยังได้ทำงานร่วมกับผู้ให้บริการอินเทอร์เน็ตในกลุ่มอย่างใกล้ชิดเพื่อให้การวิจัยพัฒนาผลิตภัณฑ์ตรงตามความต้องการของผู้ให้บริการอินเทอร์เน็ตและสนับสนุนการให้บริการเสริมได้ตรงกับความต้องการของลูกค้าผู้ใช้บริการ

 4. งานที่ยังไม่ส่งมอบ 

- ไม่มี -

2. ธุรกิจให้บริการโครงข่ายโทรคมนาคม (Telecom Network & Service Provider
Business )

กลุ่มธุรกิจนี้ประกอบด้วยกลุ่มผู้ให้บริการโครงข่าย เช่น
ให้บริการโครงข่ายเคเบิลใยแก้วนำแสงใต้น้ำในฝั่งทะเลด้านตะวันออกและตะวันตก
ให้บริการวงจรเช่าเพื่อรับส่งข้อมูลภายในประเทศและระหว่างประเทศ ให้บริการ
International Internet Gateway ให้บริการสื่อสารผ่านดาวเทียม
โดยมีสัดส่วนรายได้สำหรับปี 2555 จำนวน 1,219 ล้านบาท หรือคิดเป็นร้อยละ 11.61
ของรายได้รวมของกลุ่มบริษัท ธุรกิจในกลุ่มนี้ประกอบด้วย 7 บริษัท ได้แก่

2.1 บริษัท จัสมิน ซับมารีน เทเลคอมมิวนิเคชั่นส์ จำกัด

JSTC มีทุนจดทะเบียนชำระแล้ว 1,550 ล้านบาท ถือหุ้นโดย JAS ในสัดส่วนร้อยละ 100
ของทุนจดทะเบียนที่ชำระแล้ว มีสัดส่วนรายได้สำหรับปี 2555 จำนวน 11 ล้านบาท
หรือคิดเป็นร้อยละ 0.10 ของรายได้รวมของกลุ่มบริษัท

JSTC เป็นผู้รับสัมปทานโครงการร่วมลงทุนจัดสร้างและให้บริการโครงข่าย
เคเบิ้ลใยแก้วนำแสงใต้น้ำแก่ ทีโอที เป็นเวลา 20 ปี ซึ่งครบกำหนดอายุสัญญาในเดือนตุลาคม
2554 มูลค่าการลงทุนโดยประมาณเท่ากับ 4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
โดยทีโอทีแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20

นอกเหนือจากงานสัมปทานโครงการร่วมลงทุนจัดสร้าง
และให้บริการโครงข่ายเคเบิลใยแก้วนำแสงใต้น้ำดังกล่าวแล้วJSTC
ยังมีศักยภาพที่จะดูแลโครงข่ายเคเบิลใยแก้วนำแสงใต้น้ำที่อยู่ในภาคพื้นทะเลอ่าวไทย
และฝั่งตะวันตก (ทะเลอันดามัน)
ซึ่งเป็นเคเบิ้ลที่ใช้ส่งสัญญาณไปยังต่างประเทศและฝังอยู่ในทะเลอ่าวไทย โดยบริษัทได้รับจ้างจาก
กสท.
ให้ดำเนินการซ่อมแซมและบำรุงรักษาระบบเคเบิลใยแก้วนำแสงใต้น้ำในประเทศระหว่างศรีราชา-เพชรบุรี-ชุมพร-เกาะสมุย-สงขลา

นอกจากนี้ JSTC ยังมีเรือขนาดใหญ่ที่พร้อมจะให้บริการด้านการซ่อมแซม บำรุงรักษาเคเบิ้ลใต้น้ำ
รวมทั้งยังสามารถใช้ขนส่งสินค้าทางทะเล เช่น ถังน้ำมัน อุปกรณ์ เครื่องมือ หรือเครื่องจักร
สำหรับงานสำรวจขุดเจาะน้ำมัน เป็นต้น

2.2 บริษัท ไทย ลองดิสแทนส์ เทเลคอมมิวนิเคชั่นส์ จำกัด

TLDT เป็นบริษัทย่อยของ JSTC มีทุนจดทะเบียน 309 ล้านบาท โดย JSTC
ถือหุ้นในอัตราส่วนร้อยละ 90 ของทุนจดทะเบียน มีสัดส่วนรายได้สำหรับปี 2555 จำนวน 1
ล้านบาท หรือคิดเป็นร้อยละ 0.01 ของรายได้รวมของกลุ่มบริษัท

TLDT
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากทีโอที
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)

2.3 บริษัท จัสเทล เน็ทเวิร์ค จำกัด

JasTel มีทุนจดทะเบียน 520 ล้านบาท โดย JSTC ถือหุ้นในอัตราส่วนร้อยละ 100
ของทุนจดทะเบียน JasTel ได้ยื่นขอรับใบอนุญาตประกอบกิจการโทรคมนาคมจาก กสทช. ดังนี้

- ใบอนุญาตประกอบกิจการโทรคมนาคมแบบที่สอง (ที่มีโครงข่ายเป็นของตนเอง)
เพื่อให้บริการวงจรเช่าและบริการรับ-ส่งข้อมูลภายในประเทศ ซึ่ง กสทช.
มีมติอนุมัติให้ใบอนุญาตแก่ JasTel เมื่อวันที่ 30 พฤศจิกายน 2549
โดยมีอายุใบอนุญาตประกอบกิจการเป็นระยะเวลา 15 ปี

- ใบอนุญาตให้บริการอินเทอร์เน็ตแบบที่หนึ่งโดยได้รับใบอนุญาตจาก กสทช. เมื่อวันที่ 6
พฤศจิกายน 2552 โดยมีอายุใบอนุญาตประกอบกิจการเป็นระยะเวลา 5 ปี

- ใบอนุญาตให้บริการอินเทอร์เน็ตเกตเวย์ระหว่างประเทศ และบริการชุมสายอินเทอร์เน็ต
แบบที่สอง (ที่มีโครงข่ายเป็นของตนเอง) โดยได้รับใบอนุญาตจาก กสทช. เมื่อวันที่ 30 มีนาคม
2552 โดยมีอายุใบอนุญาตประกอบกิจการเป็นระยะเวลา 5 ปี

- ใบอนุญาตประกอบกิจการโทรคมนาคมแบบที่สาม (ที่มีโครงข่ายเป็นของตนเอง)
เพื่อให้บริการวงจรเช่าและบริการรับ-ส่งข้อมูลระหว่างประเทศ ได้รับใบอนุญาตให้บริการเมื่อวันที่
18 พฤศจิกายน 2552 โดยมีอายุใบอนุญาตประกอบกิจการเป็นระยะเวลา 15 ปี

  บริษัทมีสัดส่วนรายได้สำหรับปี 2555 จำนวน 417 ล้านบาท หรือคิดเป็นร้อยละ 3.97
  ของรายได้รวมของกลุ่มบริษัท

1. ลักษณะผลิตภัณฑ์หรือบริการ

1) JasTel ได้รับใบอนุญาตประกอบกิจการโทรคมนาคมแบบที่สอง (ที่มีโครงข่ายเป็นของตนเอง)
ในการให้บริการวงจรเช่า บริการรับส่งข้อมูล บริการ IP-VPN และ Managed Network
Service ภายในประเทศผ่านโครงข่ายทางสายเคเบิลใยแก้วและสายทองแดง โดย JasTel
มุ่งมั่นในการขยายการให้บริการแก่ลูกค้าปลายทางในเขตกรุงเทพมหานคร ปริมณฑล
และภาคตะวันออก ทั้งนี้มีอายุใบอนุญาต 15 ปี ให้บริการแก่ลูกค้าเฉพาะนิติบุคคลซึ่งมี 2 กลุ่มคือ
Operators/Service Providers และ Enterprises

2) JasTel ได้รับใบอนุญาตให้บริการอินเทอร์เน็ต แบบที่หนึ่ง (ที่ไม่มีโครงข่ายเป็นของตนเอง)
ให้บริการอินเทอร์เน็ตแก่กลุ่มลูกค้าองค์กรรายย่อย บริการอินเทอร์เน็ตแบบ ADSL
บริการอินเทอร์เน็ตแบบสายเช่า (Leased Line) บริการเสียงผ่านอินเทอร์เน็ต (Voice over
Internet Protocol หรือ Internet telephony) บริการให้บริการพื้นที่วางอุปกรณ์
(Co-Location) ที่มีความปลอดภัยสูง ทั้งยังมีประเภทการให้บริการให้เลือกทั้งแบบ Lite และ
Premium และบริการอื่นๆ ได้แก่ Web Hosting, Domain Name Hosting, Mail Hosting,
Dedicated Server, และ Data Backup Server เป็นต้น

3) JasTel ได้รับใบอนุญาตให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง (ที่มีโครงข่ายเป็นของตนเอง)
ให้บริการในรูปแบบบริการศูนย์กลางการเชื่อมต่ออินเทอร์เน็ตไปยังเครือข่ายอินเทอร์เน็ตในต่างประเทศสำหรับผู้ให้บริการอินเทอร์เน็ต
(ISP) ภายในประเทศเพื่อการบริการอินเทอร์เน็ต
และให้บริการศูนย์กลางการใช้หรือเชื่อมต่อระหว่างผู้ให้บริการอินเทอร์เน็ต (ISP) ภายในประเทศ
หรือการใช้หรือเชื่อมต่อของผู้ให้บริการอินเทอร์เน็ต (ISP)
ภายในประเทศด้วยกันเองตั้งแต่สองรายขึ้นไป เพื่อการรับส่ง
หรือแลกเปลี่ยนข้อมูลและให้บริการอินเตอร์เน็ตแก่กลุ่มลูกค้าองค์กรแบบเฉพาะกลุ่ม

4) JasTel ได้รับใบอนุญาตประกอบกิจการโทรคมนาคมแบบที่สาม (ที่มีโครงข่ายเป็นของตนเอง)
ในการให้บริการวงจรเช่าระหว่างประเทศ บริการรับส่งข้อมูลระหว่างประเทศ บริการ IP-VPN
และ Managed Network Service ระหว่างประเทศผ่านโครงข่ายทางสายเคเบิลใยแก้ว
เคเบิลใยแก้วใต้น้ำ และสายทองแดง โดยมีอายุใบอนุญาต 15 ปี
ให้บริการแก่ลูกค้าเฉพาะนิติบุคคลซึ่งมี 2 กลุ่มคือ Operators/Service Providers และ
Enterprises

2. การตลาดและภาวะการแข่งขัน

1) กลยุทธ์การแข่งขัน

JasTel
ให้บริการเฉพาะกลุ่มลูกค้าที่เป็นนิติบุคคลซึ่งเป็นกลุ่มลูกค้าที่มีกำลังซื้อสูงแต่ต้องการสินค้าและบริการที่ดี
ดังนั้น JasTel จึงมุ่งเน้นที่การพัฒนาสินค้าและบริการที่มีคุณภาพและเสถียรภาพสูง
โครงข่ายระบบสื่อสัญญาณมีแบนด์วิธ (Bandwidth) ขนาดใหญ่
รองรับการใช้งานหลากหลายรูปแบบด้วยเทคโนโลยี DWDM/MPLS และมุ่งนำเสนอแบบ Total
Solution ร่วมกับบริษัทในเครือและพันธมิตรทางการตลาด ช่องทางทางการตลาดจะใช้ทีมขายแบบ
Direct Sale เข้าถึงกลุ่มลูกค้าเป้าหมาย
ในด้านการส่งเสริมการขายจะเน้นการส่งเสริมการขายรูปแบบต่างๆสำหรับลูกค้าเฉพาะกลุ่มควบคู่ไปกับการประชาสัมพันธ์ผ่านสื่อต่างๆ

2) ภาวะการแข่งขัน

มีการเปิดเสรีเกตเวย์ระหว่างประเทศตั้งแต่ไตรมาสที่ 3 ของปี 2551
ซึ่งส่งผลให้มีผู้ให้บริการรายใหม่เพิ่มขึ้น โดยทำให้ธุรกิจโทรคมนาคมและอินเทอร์เน็ต
ทั้งในประเทศและระหว่างประเทศมีการแข่งขันอย่างเต็มรูปแบบมากขึ้น

3. การจัดหาผลิตภัณฑ์หรือบริการ

1) กำลังการผลิต

ตามแผนธุรกิจของ JasTel จะเช่าใช้โครงข่ายเคเบิ้ลใยแก้วนำแสงและสร้างเองบางส่วน
โดยร่วมมือกับผู้ให้บริการโครงข่ายโทรคมนาคมทั้งในประเทศและระหว่างประเทศรายอื่น
ในลักษณะของการร่วมให้บริการและดำเนินกิจกรรมทางการตลาดร่วมกัน ซึ่งทำให้ JasTel
สามารถบริการได้ครอบคลุมตามความต้องการของกลุ่มลูกค้าเป้าหมายมากยิ่งขึ้น

2) ข้อมูลเกี่ยวกับวัตถุดิบ

JasTel คัดเลือก จัดหาระบบอุปกรณ์สื่อสัญญาณ
รวมถึงอุปกรณ์ต่อเชื่อมเพื่อการให้บริการโทรคมนาคมของบริษัท
จากผู้ขายและผู้ให้บริการที่มีคุณภาพและความชำนาญสูง ซึ่งเป็นที่ยอมรับในตลาดโทรคมนาคม
ในส่วนของการเช่าใช้โครงข่ายเคเบิ้ลใยแก้วนำแสงและสายกระจายภายในประเทศ JasTel
ดำเนินการในลักษณะของความร่วมมือทางธุรกิจเพื่อการร่วมให้บริการแก่กลุ่มลูกค้าที่ต้องการใช้บริการจึงทำให้ไม่มีข้อจำกัดในการให้บริการ

2.4 บริษัท จัสมิน อินเตอร์เนต จำกัด

Ji-NET มีทุนจดทะเบียนชำระแล้ว 15 ล้านบาท ถือหุ้นโดย JAS ในสัดส่วนร้อยละ 98.30
ของทุนจดทะเบียน ภายใต้ใบอนุญาตที่ได้รับจาก กสทช. ประกอบด้วย
(สรุปรายละเอียดของสัญญาดูจากเอกสารแนบ 3)

- ใบอนุญาตการให้บริการอินเทอร์เนตแบบที่หนึ่ง

- ใบอนุญาตประกอบกิจการโทรคมนาคม แบบที่หนึ่ง

- ใบอนุญาตการให้บริการบัตรโทรศัพท์ระหว่างประเทศ (International Calling Card)
ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

- การให้บริการขายต่อบริการ ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

บริษัทมีสัดส่วนรายได้สำหรับปี 2555 จำนวน 553 ล้านบาท หรือคิดเป็นร้อยละ 5.27
ของรายได้รวมของกลุ่มบริษัท

1. ลักษณะผลิตภัณฑ์หรือบริการ

บริการหลักๆ ของบริษัทสามารถแบ่งออกได้ดังนี้

1) บริการเชื่อมต่ออินเทอร์เนตสำหรับลูกค้าองค์กร (Corporate Internet Access
Services) โดยผ่านโครงข่ายผู้ให้บริการไม่จำกัดโครงข่าย ประกอบด้วย

 การเชื่อมต่อ Broadband Internet ผ่านคู่สายเช่า (Leased Line) ความเร็วตั้งแต่ 64
Kbps. ถึง 100 Mbps.เป็นบริการอินเทอร์เน็ตความเร็วสูง
บนเส้นทางการสื่อสารส่วนตัวด้วยสัญญาณดิจิตอล สามารถรับส่งข้อมูลที่มีขนาดใหญ่
และมีการเชื่อมต่อแบบ Point to Point เชื่อมต่อโดยตรงจากองค์กรของผู้ใช้บริการมายัง
Ji-NET อีกทั้งยังเป็นเทคโนโลยี ที่มีความเสถียร มีความปลอดภัย
และมีประสิทธิภาพในการรับส่งข้อมูลสูง
รองรับบริการของลูกค้าประเภทองค์กรตั้งแต่ระดับกลางถึงระดับใหญ่ คุณสมบัติของบริการมีดังนี้

- Fixed IP ไม่จำกัดจำนวน และตามที่ใช้งานจริง

- มีระบบตรวจสอบโครงข่าย และบริการหลังการขายตลอด 24 ชั่วโมง

- มีระบบการรายงานสถิติการใช้งานปัจจุบัน และย้อนหลังได้ (MRTG)

 การเชื่อมต่อ Broadband Internet ผ่านเครือข่าย ADSL ซึ่งเป็นเทคโนโลยีเชื่อมต่อ
Broadband Internet ผ่านคู่สายทองแดง สามารถใช้งานได้ความเร็วตั้งแต่ 256 Kbps. ถึง
20 Mbps.

 การเชื่อมต่ออินเทอร์เนตผ่านคู่สาย ISDN
เป็นการใช้งานอินเทอร์เนตโดยการโทรผ่านคู่สายดิจิตอล ความเร็วสูง
สามารถเลือกใช้งานได้ระหว่างความเร็ว 64 Kbps. และ 128 Kbps. ต่อคู่สาย

 การบริการด้านระบบความปลอดภัยทางอินเทอร์เน็ต (Internet Security)
ซึ่งมีบริการทั้งระบบความปลอดภัยของ Email, ระบบความปลอดภัยของโครงข่ายภายใน
(Firewall), ระบบป้องกันการบุกรุกหรือโจมตีทางอินเทอร์เน็ต (IPS), และระบบตรวจสอบ
บันทึก และควบคุมการใช้งานอินเทอร์เน็ต (Internet Logging System)

2) บริการ BranchConnext เป็นบริการเชื่อมโยงเครือข่ายขององค์กรระหว่างสำนักงานใหญ่
และสาขา ด้วยโครงข่าย ADSL, GPRS/EDGE และ 3G ผสานเทคโนโลยีเครือข่ายส่วนบุคคล VPN
เพื่อเพิ่มระบบความปลอดภัยในการสื่อสารข้อมูลระหว่างสำนักงานใหญ่และสาขาเสมือนอินทราเนต
คุณสมบัติของบริการมีดังนี้

- ช่วยให้องค์กรสามารถลดค่าใช้จ่ายในการสื่อสารข้อมูลระหว่างสำนักงานสาขาต่างๆ

- สนับสนุนการทำ Remote Monitoring ในแต่ละสาขา
ช่วยให้องค์กรตรวจสอบและบริหารจัดการระบบคอมพิวเตอร์ที่สำนักงานสาขาต่างๆ ได้

- สามารถใช้เครื่องรูดบัตรเครดิต (EDC) ผ่านทางเครือข่าย VPN เพื่อลดต้นทุนทางธุรกิจ

3) บริการบัตรโทรศัพท์ระหว่างประเทศ (International Calling Card) ภายใต้บริการถูกดี
Thookdee โดยได้รับใบอนุญาตจาก กสทช. และบริการโทรศัพท์ผ่านอินเทอร์เน็ต (VOIP) แบบ
PC to Phone ภายใต้บริการ MouthMun
ซึ่งเป็นบริการโทรศัพท์ต่างประเทศผ่านเครือข่ายอินเทอร์เนตในราคาประหยัด
สามารถให้บริการโทรไปยังประเทศต่างๆ กว่า 100 ประเทศทั่วโลก สัญญาณเสียงคุณภาพดี
ใช้งานง่าย สะดวกกว่า พร้อมบริการพิเศษต่างๆ มากมาย คุณสมบัติของบริการมีดังนี้

- ช่วยประหยัดค่าโทรทางไกลระหว่างประเทศได้มากกว่า 80% ในอัตราเริ่มต้นที่ 0.15
บาทต่อนาที

- โทรออกโดยตรงได้จากโทรศัพท์บ้าน หรือโทรศัพท์มือถือ และมีบริการ Speed Dial
สำหรับโทรด่วน

- ช่องทางการซื้อบัตรเติมเงินมีมากมาย เช่น 7-11, Family Mart, Se-ed, B2S, Tesco
Lotus, Big C, ร้านนายอินทร์, Jiffy, Power Buy, TWZ, 3BB Shop, บัตรเงินสด True
Money, บัตรเงินสด วัน-ทู-คอล, SMS สำหรับ AIS และ DTAC

4) บริการเชื่อมต่ออินเทอร์เนตสำหรับลูกค้าบุคคล (Individual Internet Access
Services) ประกอบด้วย

- Broadband Internet
อินเทอร์เน็ตความเร็วสูงที่สามารถเชื่อมต่อสู่โลกอินเทอร์เน็ตได้อย่างไร้ขีดจำกัด
รองรับการใช้งานอีเมล์และดาวน์โหลดไฟล์ได้อย่างรวดเร็ว
พร้อมเครือข่ายให้บริการทั่วประเทศผ่านโครงข่ายของ TripleT Broadband (3BB), TOT,
TOT (ADC) และ True

- Dial up บริการที่เน้นการใช้งานสำหรับบุคคลธรรมดาที่ต้องการใช้งานอินเทอร์เน็ตไม่มากนัก
เนื่องจากมีอัตราค่าบริการที่ถูก มีจุดเชื่อมต่อกระจายอยู่ทั่วประเทศ นอกจากนี้ Internet
Package สำเร็จรูป ยังมีช่องทางจำหน่ายที่หลากหลายและสะดวก เช่น ร้านสะดวกซื้อ ร้านหนังสือ
ร้านอุปกรณ์ไอทีทั่วประเทศ
และยังมีแบบรายเดือนสำหรับผู้ที่ใช้งานอย่างสม่ำเสมอในแต่ละเดือนอีกด้วย

5) บริการศูนย์รับฝากข้อมูลอินเทอร์เนต (Internet Data Center หรือ IDC Services)
ประกอบด้วยบริการต่างๆ ดังนี้

- บริการรับฝาก Web Site (Web Hosting Services) เป็นบริการที่ให้ลูกค้านำ Web Site
ที่มีอยู่มาฝากกับ Server ของทางบริษัท ซึ่งจะมีข้อดีที่ Web Site ต่างๆ
เหล่านี้จะเชื่อมสู่เครือข่ายหลักของ Internet
โดยตรงช่วยเพิ่มประสิทธิภาพการใช้งานของผู้เข้ามาเยี่ยมชม

- บริการรับฝาก Server (Server Co-location Services) เป็นบริการรับฝาก Server
ของกับองค์กร หรือเวปมาสเตอร์มืออาชีพ ที่มี Server เป็นของตัวเอง
แต่ต้องการลดภาระในการดูแลเครื่องตลอด 24 ชม.
และต้องการลดค่าใช้จ่ายในการเชื่อมต่อระบบอินเทอร์เนต

- บริการ Dedicated Server บริการให้เช่า Server พร้อมอุปกรณ์คุณภาพสูง
ซึ่งบริษัทพร้อมจัดเตรียมให้เหมาะสม และลงตัวกับลักษณะการใช้งานด้านฐานข้อมูล
โดยลูกค้าไม่ต้องเสียเวลาในการจัดหา ไม่ว่าจะเป็น Server รวมไปถึง Software ต่าง ๆ

2. การตลาดและภาวะการแข่งขัน

1) สภาวะทางการตลาด และแผนการตลาดปี 2555 แบ่งตามบริการหลักๆ ของบริษัท ดังนี้

 ตลาดบริการเชื่อมต่ออินเทอร์เนตสำหรับลูกค้าองค์กร

สำหรับผู้ให้บริการอินเทอร์เน็ต (ISP) ในปัจจุบันมีมากขึ้น
กอปรกับมีผู้ให้บริการวงจรอินเทอร์เน็ตระหว่างประเทศ (International Internet
Gateway) หรือ IIG หลายรายมากขึ้น ส่งผลให้ภาวะตลาด Corporate Internet
เกิดการแข่งขันด้านราคามากขึ้น

แนวทางการตลาดจะเน้นการสร้างความเข้าใจแก่ลูกค้าว่า อินเทอร์เน็ตและระบบไอทีโซลูชั่น
จะช่วยลดต้นทุนของธุรกิจแต่ละขนาดในรูปแบบต่างๆ
รวมทั้งเน้นเรื่องความมีเสถียรภาพและความหลากหลายของบริการ
บริษัทได้ลดต้นทุนค่าเช่าวงจรต่างๆ
โดยรวมวงจรทั้งหมดที่ใช้ภายในกลุ่มบริษัทในการต่อรองเพื่อลดค่าเช่ากับผู้ให้บริการโครงข่าย
และวงจรที่ใช้ออกอินเทอร์เน็ตทั้งวงจรภายในประเทศ (NIX) และวงจรต่างประเทศ (IIG)

 ตลาดบริการ BranchConnext

ที่ผ่านมามีอัตราการเติบโตค่อนข้างสูง เนื่องจากในตลาด Segment ของ Banking และ Retail
มีการขยายตัวต่อเนื่อง ซึ่ง Ji-NET สามารถขยายตลาดทั้งในส่วน New Branch และ Existing
Branch โดยใช้ Technology ADSL ที่มีราคาลดลง และ Technology GPRS/EDGE รวมถึง
3G เสริมในส่วนที่ ADSL ไม่สามารถให้บริการได้ ทั้งนี้ข้อได้เปรียบของ Ji-NET คือ
ความรวดเร็วในการติดตั้ง และการให้บริการแบบ One stop service

ตลาดโดยรวมปีนี้ถือว่ายังขยายตัวอย่างต่อเนื่อง โดย Ji-NET ยังคงรักษาฐานลูกค้าเดิม ในส่วน
Retail Segment ไว้ได้ และแนวโน้มน่าจะมีการขยายตัวมากขึ้นจากจุดแข็งที่ Ji-NET
สามารถให้บริการได้ Nationwide และสามารถเชื่อมต่อได้ทุก Operator
ซึ่งตอบสนองความต้องการของลูกค้าได้ชัดเจนใน Segment นี้ ในส่วน Banking Segment
บริษัทก็ได้พัฒนาความสามารถในการรักษาระดับ Performance ในการให้บริการให้ดีขึ้น
ปรับปรุงคุณภาพบริการทั้ง Reliability & Availability โดยเพิ่มวงจรสำรองอัตโนมัติ Auto
Backup บริการ ADSL เดิมด้วย 2G/3G ซึ่งเป็นการตอบสนองความต้องการของลูกค้าใน
Segment นี้

บริษัทได้พัฒนาบริการเพื่อเพิ่มรายได้และเพิ่มบริการเสริมให้กับลูกค้าที่ใช้บริการอยู่เดิม ได้แก่
ระบบเชื่อมต่อไร้สาย WiFi, ระบบตรวจสอบ บันทึก และควบคุมการใช้งาน (Internet
Logging System) เพื่อตอบสนองความต้องการของลูกค้าที่ต้องเก็บ Log การใช้งานอินเทอร์เน็ต
ตาม พ.ร.บ. ว่าด้วยการกระทำความผิดเกี่ยวกับคอมพิวเตอร์ พ.ศ. 2550 และเพื่อเพิ่ม
Bandwidth ทำให้การใช้งานอินเทอร์เน็ตแบบไร้สายมีความคล่องตัวและรวดเร็วมากยิ่งขึ้น

  ตลาดบริการบัตรโทรศัพท์ระหว่างประเทศ 

บริการ MouthMun และ ThookDee เป็นบริการโทรศัพท์ระหว่างประเทศราคาประหยัด
และมียอดใช้บริการเติบโตอย่างต่อเนื่อง เป้าหมายของบริการนี้ คือ มุ่งเน้นพัฒนา
รักษาคุณภาพและบริการ เพื่อตอบสนองความต้องการลูกค้า และการจัดกิจกรรมทางการตลาด
การเพิ่มช่องทางการจัดจำหน่าย การทำ Promotionร่วมกับ Dealer และการจัด Event
Marketing ต่างๆ อย่างต่อเนื่อง เพื่อแนะนำ และสร้างความเชื่อมั่นใน สินค้าและบริการ

ในปีนี้บริษัทได้มีการวางแผนที่จะพัฒนาบริการเสริมใหม่ๆ มีการออกบัตรโทรศัพท์เฉพาะกลุ่มประเทศ
เช่นบัตรโทรประเทศกัมพูชา, บัตรโทรประเทศอาหรับ, บัตรโทรประเทศพม่า เป็นต้น
เพื่อเจาะกลุ่มลูกค้าในเชิงลึก (Vertical Market) ที่มีลักษณะเฉพาะของตลาดแต่ละกลุ่ม
และกระตุ้นให้มีการใช้งานมากขึ้น รวมถึงหาพันธมิตรทางธุรกิจ
เพื่อมาเสริมความแข็งแกร่งให้กับบริการนี้

บริษัทได้วางแผนจัดกิจกรรมส่งเสริมการขายให้กับ Channel ต่างๆ
ตลอดทั้งปีโดยมีรายละเอียดดังนี้

  - จัดโปรโมชั่น เพิ่มมูลค่าโทร สำหรับ Channel ที่เป็นบัตรเงินสด เช่น บัตรเงินสด True
  Money, บัตรเงินสด วัน-ทู-คอล เพื่อกระตุ้นยอดขายให้เพิ่มมากขึ้น

- จัดโปรโมชั่น ลด แลก แจก แถม กับบาง Channel เช่น Big C, Jiffy, PowerBuy,
Tesco-Lotus และ 7-Eleven เป็นต้น

- จัด Road Show เพื่อโปรโมตสินค้ากับบาง Channel เช่น B2S, Se-Ed, Big C
และตัวแทนที่เป็น Outlet ในจังหวัดใหญ่ๆ

- จัด Incentive ให้แก่พนักงานหน้าร้านเพื่อเป็นการกระตุ้นยอดขายบาง Channel เช่น Se-Ed
และ B2S เป็นต้น

 ตลาดบริการเชื่อมต่ออินเทอร์เนตสำหรับลูกค้าบุคคล

ตลาด Broadband ในปีนี้ผู้ให้บริการรายใหญ่ที่มีโครงข่าย ยังคงเป็นผู้ให้บริการสำคัญในตลาด
สำหรับ Ji-NET ไม่เน้นทำตลาด Individual จะมุ่งเน้นไปยังกลุ่มลูกค้าระดับ Corporate และ
SME ที่ต้องการคุณภาพและบริการที่ดีกว่า สำหรับตลาด Dialup บริษัทยังคงรักษาฐานลูกค้าเดิม

 2) แผนการลงทุน บริษัทมีแผนการลงทุนเพิ่มเติมในส่วนต่างๆ ดังนี้

- Upgrade ระบบ VPN Gateway และ Router ที่เชื่อมต่อกับผู้ให้บริการโครงข่าย
เพื่อเพิ่มประสิทธิภาพการให้บริการ IP VPN ภายใต้บริการ BranchConnext รวมถึงจัดซื้ออุปกรณ์
CPE ต่างๆ เพื่อรองรับปริมาณลูกค้าที่มากขึ้น

- ติดตั้ง Server ใหม่ของระบบ Mail server Web server และ Radius ทดแทนระบบเดิม
เพื่อเพิ่มประสิทธิภาพในการให้บริการ และสามารถรองรับปริมาณการใช้งานที่จะเพิ่มขึ้น

- ปรับปรุงระบบ Core Network
โดยลงทุนซื้ออุปกรณ์ใหม่เพื่อเพิ่มประสิทธิภาพการให้บริการและขยายความสามารถให้รองรับการใช้งานของลูกค้าได้มากขึ้น

2.5 บริษัท อคิวเมนท์ จำกัด

ACU มีทุนจดทะเบียนชำระแล้ว 760 ล้านบาท ถือหุ้นโดย JAS ในสัดส่วนร้อยละ 100
ของทุนจดทะเบียน มีสัดส่วนรายได้สำหรับปี 2555 จำนวน 111 ล้านบาท หรือคิดเป็นร้อยละ 1.06
ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

1) บริการสื่อสารโทรคมนาคมผ่านดาวเทียม

บริษัทดำเนินธุรกิจเกี่ยวกับการสื่อสารโทรคมนาคมผ่านดาวเทียม 2 บริการ ดังนี้

1.1) บริการสื่อสารข้อมูลผ่านดาวเทียม (VSAT)

เป็นการให้บริการสื่อสารข้อมูลแก่หน่วยงานราชการ และองค์กรธุรกิจขนาดกลางและขนาดใหญ่
ที่ต้องมีการสื่อสารข้อมูลกันในระหว่างกลุ่มเป็นปริมาณมากและมีเสถียรภาพสูงโดยใช้จานดาวเทียมขนาดเล็ก

2.2) บริการสื่อสารผ่านดาวเทียม iPSTAR

บริษัทได้เริ่มทำตลาดบริการสื่อสารผ่านดาวเทียม iPSTAR ภายใต้ชื่อ StarConnext
เมื่อเดือนสิงหาคม 2548 โดยให้บริการกับกลุ่มธุรกิจ หน่วยงานราชการ และบุคคลทั่วไป
ปัจจุบันได้มุ่งเน้นเฉพาะกลุ่มธุรกิจ และหน่วยงานราชการ

2) บริการเครือข่ายอินเทอร์เนตแบบไร้สาย (WiFi)

2.1) บริการ CyberPoint

บริษัทได้ให้บริการเครือข่ายอินเทอร์เนตไร้สาย (WiFi) ภายใต้บริการที่เรียกว่า “CyberPoint”
เพื่อเป็นการส่งเสริมให้ประชาชนทั่วไป ได้มีโอกาสในการพัฒนาความรู้
ได้อย่างสะดวกและคล่องตัวผ่านทางเครือข่ายอินเทอร์เนตแบบไร้สาย
โดยบริษัทเป็นผู้ลงทุนและติดตั้งอุปกรณ์ พร้อมทั้งเชื่อมโยงเครือข่าย Broadband Internet
เพื่อให้บริการตามโรงแรม อพาร์ทเม้นท์ คอนโดมิเนี่ยม และหอพัก

2.2) บริการ 3BB WiFi

บริษัทได้ให้บริการโดยมีวัตถุประสงค์เพื่อเป็นบริการ WiFi
ทางเลือกใหม่ที่ตอบสนองไลฟ์สไตล์การใช้อินเทอร์เน็ตทุกที่ ทุกเวลา
โดยมีจุดให้บริการครอบคลุมทั่วประเทศ ทั้งที่เป็น Chain Store ถนนเส้นหลัก ร้านอาหาร
ปั๊มน้ำมัน รวมถึงห้างสรรพสินค้าในเครือเซ็นทรัล ฯลฯ 3BB WiFi
ได้ออกแพคเกจให้ลูกค้าทดลองใช้ฟรี
รวมถึงมีแพคเกจแบบเหมาจ่ายรายเดือนในราคาสุดประหยัดเพื่อให้ลูกค้าสามารถใช้บริการได้อย่างต่อเนื่อง
และในปัจจุบันทางบริษัทได้มุ่งเน้นกลุ่มผู้ใช้งานโทรศัพท์มือถือที่รองรับระบบ WiFi
เนื่องจากเป็นกลุ่มที่มีศักยภาพและมีอัตราการเติบโตค่อนข้างสูง
และทางบริษัทได้จับมือกับพันธมิตรผู้ให้บริการโทรศัพท์มือถืออันดับหนึ่งของประเทศ-เอไอเอส
เพื่อเป็นการเพิ่มศักยภาพในการแข่งขันในตลาด WiFi

3) งานโครงการแบบเบ็ดเสร็จ (Turnkey Project)

 บริษัทมีทีมงานที่มีความเชี่ยวชาญด้านการสื่อสารผ่านดาวเทียม ตลอดจนการเชื่อมโยงเครือข่ายต่างๆ ไม่ว่าจะเป็นระบบสื่อสารแบบวิทยุสื่อสาร หรือระบบ Wi-Max ในปี 2555 บริษัทได้ดำเนินโครงการประกอบรถสื่อสารดาวเทียมและรถสื่อสารวิทยุเชื่อมโยงให้กับหน่วยงานกองทัพเรือ จำนวน 2 คัน ซึ่งจะมีการส่งมอบโครงการประมาณไตรมาสที่ 3 ของปี 2556 นี้ นอกจากนี้ บริษัทได้รับเป็นตัวแทนในการจำหน่ายอุปกรณ์ Video Downlink (Airbone System) พร้อมกล้องถ่ายภาพทั้งประเภททั่วไป และประเภท Military Type โดยได้มีการนำเสนอและสาธิตแบบ real time ให้กับกองทัพเรือ และกองบัญชาการกองทัพไทย อีกด้วย

 2. การตลาดและภาวะการแข่งขัน

1) กลยุทธ์ในการแข่งขัน

บริษัทมุ่งเน้นในเรื่องคุณภาพของบริการที่ดีเยี่ยม ไม่ว่าจะเป็นเรื่องความเร็ว รูปแบบการใช้งาน
เสถียรภาพของบริการ และบริการหลังการขายที่สมบูรณ์แบบ
รวมถึงมีการพัฒนาอย่างต่อเนื่องในเรื่องของคุณภาพสัญญาณ การขยายช่องทางการจำหน่าย
และการเพิ่มจุดให้บริการให้ครอบคลุมมากยิ่งขึ้น ทั้งนี้เพื่อให้ 3BB WiFi เป็น WiFi
ที่ตอบโจทย์ความต้องการของลูกค้า และมีอัตราการเติบโตของฐานลูกค้าอย่างรวดเร็ว
ทั้งนี้ทางบริษัทได้จับมือกับพันธมิตรที่เป็นจุดให้บริการ Chain Store ต่างๆ
เพื่อเพิ่มความสามารถทางการแข่งขันให้มากยิ่งขึ้น
และมีการจับมือกับพันธมิตรที่แข็งแกร่งอย่างเอไอเอส ที่เป็นผู้นำของตลาดโทรศัพท์มือถือ
โดยได้ทำกิจกรรมส่งเสริมการขายร่วมกัน เพื่อให้บริการ 3BB WiFi
ได้เข้าถึงกลุ่มลูกค้ามือถืออย่างมีประสิทธิภาพสูงสุด

2) การจำหน่ายและช่องทางการจำหน่าย

ในส่วนของบริการสื่อสารผ่านดาวเทียม บริษัทใช้วิธีขายตรง (Direct Marketing) ให้กับลูกค้า
โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายผ่านกลุ่มบริษัทคู่ค้ารายใหญ่ (Business Partners)

ในส่วนของบริการ WiFi เป็นการดำเนินธุรกิจร่วมกันระหว่างบริษัทกับเจ้าของสถานที่บริการ
โดยบริษัทเป็นผู้ลงทุนอุปกรณ์และติดตั้งพร้อมเชื่อมโยงเครือข่ายอินเทอร์เนต
เจ้าของสถานที่เป็นผู้จัดหาพื้นที่ในการติดตั้งอุปกรณ์และขายบัตรสำหรับใช้บริการ (Prepaid Card)
ให้กับลูกค้า บริษัทจะแบ่งรายได้จากการขายบัตรให้กับเจ้าของสถานที่

3) ภาวะการแข่งขัน

  3.1) บริการสื่อสารข้อมูลผ่านดาวเทียม (VSAT) :
  มีการแข่งขันค่อนข้างรุนแรงโดยเฉพาะอย่างยิ่งในด้านราคา จากคู่แข่งในประเภทธุรกิจเดียวกัน

  3.2) บริการเครือข่ายอินเทอร์เนตแบบไร้สาย (WiFi) : มีการแข่งขันค่อนข้างรุนแรง
  (มีผู้ให้บริการรายใหญ่และรายเล็กเป็นจำนวนมาก) แต่บริษัทมีข้อได้เปรียบที่มีศูนย์บริการอยู่ถึง
  10 แห่ง กระจายอยู่ทั่วประเทศ และมีทีมงานที่มีความเชี่ยวชาญและชำนาญการ

 3. การจัดหาผลิตภัณฑ์หรือบริการ

1) กำลังการผลิตและปริมาณการผลิตจริง

สำหรับบริการสื่อสารผ่านดาวเทียม บริษัทได้เช่าช่องสัญญาณดาวเทียม จากบริษัท ชินแซทเทลไลท์
จำกัด (มหาชน) โดยเช่าช่องสัญญาณดาวเทียมไทยคมเพื่อให้บริการสื่อสารข้อมูลผ่านดาวเทียม
VSAT และช่องสัญญาณดาวเทียม iPSTAR เพื่อให้บริการอินเทอร์เน็ตความเร็วสูงผ่านดาวเทียม
(บริการ StarConnext)

สำหรับบริการ WiFi ภายใต้บริการ CyberPoint ในปี 2555
บริษัทได้ให้บริการตามสถานที่ชุมชนต่างๆ ได้แก่ ตามโรงแรม อพาร์ทเมนท์ ร้านอาหาร
และสถานที่ท่องเที่ยวสำคัญกว่า 550 แห่ง มีจุดให้บริการทั้งสิ้นกว่า 7,600 จุดบริการ (Hot
Spots) โดยบริษัทได้ใช้วงจรอินเทอร์เนตความเร็วสูงของ TTTI
เป็นวงจรหลักในการให้บริการแต่ละจุดบริการ
ลูกค้าสามารถใช้อินเทอร์เนตแบบไร้สายความเร็วสูงในรัศมี 50 เมตร
และสามารถรองรับลูกค้าในเวลาเดียวกันได้ถึง 100 รายต่อ 1 แห่ง

ส่วนบริการ 3BB WiFi ได้เปิดให้บริการไปแล้วกว่า 50,000 จุดบริการ ทั้งในกรุงเทพฯ
และต่างจังหวัด เช่น ห้าง Central Plaza ทุกสาขาทั่วประเทศ, SE-ED, Family Mart,
108 Shop, S&P, Kitchen Plus และ Black Canyon เป็นต้น

2) ข้อมูลเกี่ยวกับวัตถุดิบ

บริษัทได้คัดเลือกใช้อุปกรณ์ทุกชนิดที่มีคุณภาพได้มาตรฐานสากล จากผู้ผลิตในประเทศและต่างประเทศ
สามารถตอบสนองความต้องการของลูกค้าได้เป็นอย่างดี และสร้างความเสถียรของระบบ
สร้างความพึงพอใจและเชื่อมั่นให้กับลูกค้า นอกจากนี้ยังลดภาระค่าใช้จ่ายในการดูแลรักษาระบบ

2.6 บริษัท เอเซียส รีเยนแนล เซอร์วิส จำกัด

ARS เป็นบริษัทย่อยของ ACT ปัจจุบัน ARS มีทุนจดทะเบียน 1,020 ล้านบาท โดย ACT
ถือหุ้นในอัตราส่วนร้อยละ 98.04 มีสัดส่วนรายได้สำหรับปี 2555 จำนวน 121 ล้านบาท
หรือคิดเป็นร้อยละ 1.15 ของรายได้รวมของกลุ่มบริษัท

ARS เป็นผู้ลงทุนก่อสร้างสถานีภาคพื้นดินสำหรับโครงการโทรศัพท์ผ่านดาวเทียมเอเซียส
และได้รับสิทธิเป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซียในฐานะเป็น
National Service Provider จากบริษัท เอเซียส อินเตอร์เนชั่นแนล จำกัด (AIL)
ซึ่งเป็นบริษัทผู้ดำเนินการโครงข่ายดาวเทียมของเอเซียส ภายใต้โครงการ “เอเซียส” (ACeS :
Asia Cellular Satellite) แต่เพียงผู้เดียวในประเทศไทย เริ่มเปิดให้บริการในปี 2544
โดยบริษัทมีรายได้หลักจากการจำหน่ายเครื่องลูกข่ายและจากค่าบริการการใช้โทรศัพท์
โครงข่ายดาวเทียมของเอเซียสนั้นสามารถรับส่งสัญญาณได้ทุกพื้นที่ ทุกเวลา ไม่ว่าจะเป็นพื้นที่ป่า
หรือกลางทะเล ครอบคลุมประเทศในทวีปเอเซีย
และถูกออกแบบมาเพื่อเป็นระบบสื่อสารที่รองรับพื้นที่นอกเครือข่ายภาคพื้นดินอื่นๆ
โดยเฉพาะกลุ่มลูกค้าเป้าหมายหลักได้แก่เรือประมง เรือขนส่งทางทะเล
พื้นที่ซึ่งมีประชากรไม่หนาแน่นไม่คุ้มค่ากับการลงทุนเครือข่ายโทรคมนาคมอื่นๆ
ตลอดจนในประเทศที่ยังขาดแคลนระบบโทรคมนาคม
รวมทั้งกลุ่มลูกค้าในหน่วยราชการและองค์กรการกุศลต่างๆ
สำหรับใช้เป็นอุปกรณ์สื่อสารสำรองในกรณีที่ระบบการสื่อสารภาคพื้นดินถูกตัดขาด
สามารถใช้บริการทั้งในรูปแบบโทรศัพท์มือถือผ่านดาวเทียม โดยใช้ตัวเครื่องลูกข่ายขนาดเล็ก
สามารถพกพาได้ เป็นระบบดูอัลโหมด (Dual Mode) ที่ใช้งานได้ทั้งระบบผ่านดาวเทียมและระบบ
GSM 900 บริการโทรศัพท์บ้านผ่านดาวเทียม “เอเซียส คอนแทคซ์” (ACeS Contax)
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
และโทรศัพท์ติดเรือผ่านดาวเทียม “Fleet Phone”
ซึ่งได้รับการออกแบบให้มีความทนทานต่อสภาพการใช้งานบนเรือโดยเฉพาะ
ในปัจจุบันบริการเอเซียสถือเป็น
“บริการโทรศัพท์เคลื่อนที่ผ่านดาวเทียมที่มีค่าเครื่องลูกข่ายและค่าใช้บริการถูกที่สุดในโลก”
ให้บริการทั้งในแบบพรีเพดและจดทะเบียนให้ลูกค้าสามารถเลือกใช้ได้ตามความเหมาะสม

2.7 บริษัท สมาร์ท ไฮเวย์ จำกัด

SHW เป็นบริษัทย่อยของ ACU มีทุนจดทะเบียน 15.5 ล้านบาท เป็นบริษัทร่วมทุนระหว่าง ACU และ
กสท. โดย ACU ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน
มีสัดส่วนรายได้สำหรับปี 2555 จำนวน 5 ล้านบาท หรือคิดเป็นร้อยละ 0.05
ของรายได้รวมของกลุ่มบริษัท

 SHW ดำเนินกิจการให้เช่าวงจรสื่อสัญญาณความเร็วสูงภายในประเทศ โดยได้รับสัญญาความร่วมมือด้านการตลาด สำหรับให้บริการสื่อสารข้อมูลจาก กสท. ในปัจจุบันบริการของบริษัทเป็นการให้เช่าวงจร Digital Leased Circuit โดยทางบริษัทเช่าใช้วงจรเชื่อมโยงจาก กสท. ในหลายเส้นทางทั่วประเทศ 

SHW ได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24
ชั่วโมงโดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า

กลุ่มลูกค้าของบริษัทส่วนใหญ่จะเป็น กลุ่มลูกค้าองค์กร เช่น ธนาคารพาณิชย์ บริษัทหลักทรัพย์
และโรงงานอุตสาหกรรม

3. ธุรกิจงานจัดหา ออกแบบ และวางระบบสื่อสารและโทรคมนาคม (System Integration
Businesses)

กลุ่มธุรกิจนี้จะเป็นผู้ดำเนินการด้านการจัดหา ออกแบบ วางระบบด้านระบบสื่อสารและโทรคมนาคม
จำหน่ายเครื่องมือวัด จำหน่ายระบบคอมพิวเตอร์และอุปกรณ์ที่เกี่ยวเนื่องอื่นๆ
ธุรกิจบริการทางด้านโทรคมนาคม และธุรกิจคลาวด์คอมพิวติ้ง โดยมีสัดส่วนรายได้สำหรับปี 2555
เท่ากับ 1,187 ล้านบาท หรือคิดเป็นร้อยละ 11.30 ของรายได้รวมของกลุ่มบริษัท
ธุรกิจในกลุ่มนี้ประกอบด้วย 2 บริษัท ได้แก่

3.1 บริษัท จัสมิน เทเลคอม ซิสเต็มส์ จำกัด (มหาชน)

JTS มีทุนชำระแล้ว ณ วันที่ 31 ธันวาคม 2555 เท่ากับ 706,457,300 บาท ถือหุ้นโดยกลุ่ม JAS
ในสัดส่วนร้อยละ 50.91 ของทุนจดทะเบียนชำระแล้ว มีสัดส่วนรายได้สำหรับปี 2555 จำนวน
1,151 ล้านบาท หรือคิดเป็นร้อยละ 10.96 ของรายได้รวมของกลุ่มบริษัท

JTS และบริษัทย่อยดำเนินธุรกิจจัดหา
ออกแบบและวางระบบสื่อสารโทรคมนาคมและเทคโนโลยีสารสนเทศแบบครบวงจร (System
Integrator) พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารและโทรคมนาคม
และให้บริการโทรคมนาคมในด้านต่างๆ รวมทั้งการขยายธุรกิจเป็นผู้ให้บริการ MVNO (Mobile
Virtual Network Operator : บริการโทรศัพท์เคลื่อนที่ที่มิได้มีโครงข่ายเป็นของตนเอง)
การให้บริการเช่าใช้ระบบคอนแทค เซ็นเตอร์ (Hosted Contact Center) ในชื่อการค้า
“EasyConnect” ธุรกิจจัดหา ออกแบบและวางระบบคอมพิวเตอร์ และธุรกิจคลาวด์ คอมพิวติ้ง

ปัจจุบันลักษณะการประกอบธุรกิจของบริษัทและบริษัทย่อย แบ่งออกเป็น 3 ประเภทหลัก ดังนี้

1) ธุรกิจจัดหา ออกแบบ และวางระบบสื่อสารโทรคมนาคม

บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมให้บริการออกแบบ จัดหา ติดตั้ง
และทดสอบแบบเบ็ดเสร็จ (Turnkey) ให้แก่ลูกค้าทั้งภาครัฐและเอกชน ได้แก่ ทีโอที กสท.
การไฟฟ้าส่วนภูมิภาค การไฟฟ้านครหลวง สำนักงานคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ การรถไฟแห่งประเทศไทย ธนาคารออมสิน
และการท่าเรือแห่งประเทศไทย
โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศ
หรือการนำเข้าสินค้าจากบริษัทผู้ผลิตในต่างประเทศโดยตรง โดยบริษัทไม่ทำการผลิตสินค้าใดๆ เอง
ทั้งนี้ ช่องทางการจำหน่ายหลักของธุรกิจงานโครงการ มี 2 ช่องทางได้แก่
การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐและภาคเอกชน
และการ Sub Contract งานโครงการ นอกจากนี้บริษัทมีผลิตภัณฑ์เฉพาะทาง
เพื่อสนับสนุนงานในธุรกิจโครงการดังนี้

- จัดหา ออกแบบและวางระบบ ในด้านรักษาความปลอดภัย ต่างๆ อาทิเช่น
ระบบกล้องโทรทัศน์วงจรปิด (CCTV System) ระบบควบคุมการเข้า-ออก (Access Control
System) ระบบป้องกันการบุกรุก (Intrution System) ระบบป้องกันอัคคีภัย (Fire Alarm
System) เป็นต้น ให้แก่กลุ่มลูกค้าทั้งภาครัฐและภาคเอกชน

- จัดจำหน่ายเครื่องมือวัดด้านระบบสื่อสารและโทรคมนาคม ประกอบด้วย
เครื่องมือวัดระบบสื่อสารไร้สาย เครื่องมือวัดระบบโครงข่ายเคเบิ้ลใยแก้วนำแสง
เครื่องมือวัดระบบสื่อสารดิจิตอล และเครื่องมือวัดอื่นๆ โดยบริษัทเป็นตัวแทนจำหน่ายของ Anritsu
Group ภายใต้เครื่องหมายการค้า “Anritsu”
และนอกจากนั้นแล้วบริษัทมีการขยายตลาดไปในกลุ่มเครื่องมือวัดอื่นๆ ที่นอกเหนือจาก Anritsu
และมีการสร้างความร่วมมือกับตัวแทนจำหน่ายเครื่องมือวัดยี่ห้ออื่น เพื่อเพิ่มช่องทางการจัดจำหน่าย
และสามารถเติมเต็มความต้องการของลูกค้าแบบเบ็ดเสร็จ

2) ธุรกิจบริการโทรคมนาคม

ซึ่งเป็นบริการที่มีกระบวนการดำเนินงานแบบเบ็ดเสร็จ
โดยมีวัตถุประสงค์เพื่อแบ่งเบาเนื้องานที่มิใช่ธุรกิจหลักของลูกค้า โดยเริ่มตั้งแต่ออกแบบ จัดหา
ติดตั้ง ส่งมอบ จนกระทั่งดูแลโครงการให้สามารถดำเนินการ (Operation) ต่อไปได้
พร้อมทั้งบำรุงรักษา (Maintenance) ทั้งในเชิงป้องกันและเมื่อเกิดเหตุเสีย
โครงการที่บริษัทดำเนินการในปี 2555 ได้แก่ การให้บริการโทรคมนาคมพื้นฐานโดยทั่วถึง และ
บริการเพื่อสังคม (Universal Service Obligation : USO) ของ TTTBB และ JasTel
และนอกจากนั้นแล้ว บริษัทยังรับออกแบบ ปรับปรุง
และติดตั้งระบบสายอากาศภายในอาคารให้กับผู้ให้บริการโทรศัพท์มือถืออย่างเช่น AIS
นอกจากนี้บริษัทยังมีการดำเนินการให้บริการอื่นๆ อีกได้แก่

- การขยายธุรกิจเป็นผู้ให้บริการ MVNO (Mobile Virtual Network Operator)
โดยเมื่อวันที่ 16 มิถุนายน 2554 บริษัทได้รับใบอนุญาตประกอบกิจการโทรคมนาคม แบบที่ 1
ประเภทขายต่อบริการโทรศัพท์เคลื่อนที่ที่มิได้มีโครงข่ายเป็นของตนเอง (MVNO)
จากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
และได้ยื่นเสนอแผนทำการตลาดโครงข่ายระบบทีโอที 3G เป็นรายใหม่
โดยมีระยะเวลาการดำเนินงาน 15 ปี

- ให้บริการเช่าใช้ระบบคอนแทค เซ็นเตอร์ (Hosted Contact Center) ในชื่อการค้า
“EasyConnect” โดยอาศัยความสามารถ
ประสบการณ์ของบุคลากรในการพัฒนาระบบดังกล่าวขึ้นเอง
กลุ่มเป้าหมายของบริการดังกล่าวคือลูกค้าหรือองค์กรที่ต้องการมีศูนย์บริการลูกค้า (Contact
Center) สำหรับงานขาย งานบริการหลังการขาย ซึ่งการเช่าใช้บริการ Contact Center
จะช่วยให้ลดต้นทุนการลงทุนระบบ Contact Center แก่ลูกค้า รูปแบบบริการจะเชื่อมต่อกับชุด PC
และหูฟังจากบริษัทของลูกค้าผ่านช่องสัญญาณเช่า
หรือผ่านเครือข่ายอินเตอร์เน็ตความเร็วสูงมายังระบบหลักที่ศูนย์กลาง (Hosted)
ทำให้สามารถบริการลูกค้าของลูกค้าได้ทันที

3) ธุรกิจจัดหา ออกแบบและวางระบบคอมพิวเตอร์และธุรกิจคลาวด์ คอมพิวติ้ง

ซึ่งดำเนินการโดย CCS (บริษัทย่อย) โดย CCS
เป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง พร้อมให้คำปรึกษา ออกแบบ
วางระบบคอมพิวเตอร์และเครือข่ายเทคโนโลยีสารสนเทศ รวมถึงพัฒนาซอฟต์แวร์ระบบงาน
(Application Software) และให้บริการด้านบำรุงรักษาแก่ลูกค้าทั้งภาครัฐและภาคเอกชน
และการดำเนินธุรกิจคลาวด์ คอมพิวติ้ง เป็นการนำระบบซอฟต์แวร์แอพพลิเคชั่นต่างๆ
ไว้ที่เครื่องแม่ข่ายกลาง
จากนั้นก็อนุญาตให้ผู้ใช้งานสามารถล็อกอินเข้ามาในระบบเพื่อใช้งานระบบซอฟต์แวร์ต่างๆ
ผ่านเครือข่ายอินเตอร์เน็ต ซึ่งคลาวด์ คอมพิวติ้ง
เป็นเทคโนโลยีที่เข้ามาช่วยให้ธุรกิจที่ต้องการใช้งานระบบไอทีได้มีทางเลือกในการเช่าใช้ระบบแทนที่จะต้องลงทุนซื้อระบบ
ซึ่งเหมาะอย่างยิ่งสำหรับธุรกิจขนาดกลางและเล็กที่อาจจะมีข้อจำกัดเรื่องงบประมาณเมื่อลักษณะการให้บริการใช้ระบบซอฟต์แวร์บนแพลตฟอร์มของ
คลาวด์ คอมพิวติ้ง ดังนั้นสิ่งที่จะเกิดควบคู่กันกับ คลาวด์ คอมพิวติ้ง
ก็คือรูปแบบบริการซอฟต์แวร์แบบใหม่ที่ไม่ใช่การขายขาด แต่เป็นการให้เช่าใช้ซอฟต์แวร์
หรือที่เรียกกันว่า Software as a Service (SaaS) ซึ่งตามโมเดลนี้ซอฟต์แวร์จะเปลี่ยนจาก
“สินค้า” ที่ต้องถูกซื้อ เป็น “บริการ” ที่ต้องจ่ายค่าใช้บริการตามที่ใช้งานจริง SaaS
เป็นรูปแบบธุรกิจการให้บริการซอฟต์แวร์ที่กำลังเป็นที่นิยมอยู่ในปัจจุบัน ซึ่งการทำธุรกิจ คลาวด์
คอมพิวติ้ง
เป็นเทคโนโลยีที่เข้ามาช่วยให้ธุรกิจที่ต้องการใช้งานระบบเทคโนโลยีสารสนเทศได้มีทางเลือกในการเช่าใช้ระบบแทนที่จะต้องลงทุนซื้อระบบ
ซึ่งเหมาะอย่างยิ่งสำหรับธุรกิจขนาดกลางและเล็กที่อาจจะมีข้อจำกัดเรื่องงบประมาณ
ซึ่งธุรกิจคลาวด์ คอมพิวติ้ง จะแบ่งการให้บริการออกเป็น 2 ประเภทดังนี้

- การให้บริการโครงสร้างพื้นฐานคลาวด์ (Infrasturcture-as-a-Service)

- การให้บริการซอฟต์แวร์ (Software-as-a-Service)

(สำหรับข้อมูลรายละเอียดของ JTS สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

3.2 บริษัท คลาวด์ คอมพิวติ้ง โซลูชั่นส์ จำกัด

 CCS (เดิมชื่อบริษัท สยามเทลเทคคอมพิวเตอร์ จำกัด) เป็นบริษัทย่อยของ JTS มีทุนจดทะเบียนชำระแล้ว 55 ล้านบาท โดย JTS ถือหุ้นในสัดส่วนร้อยละ 97.87 ของทุนจดทะเบียน มีสัดส่วนรายได้สำหรับปี 2555 จำนวน 36 ล้านบาท หรือคิดเป็นร้อยละ 0.34 ของรายได้รวมของกลุ่มบริษัท

 ธุรกิจหลักของ CCS สามารถแบ่งออกได้เป็น 2 ประเภท คือ

1) ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟต์แวร์ (Software)
และติดตั้งซอฟต์แวร์และอุปกรณ์คอมพิวเตอร์ต่างๆ (Hardware) จากการประมูลโครงการ
(Project Sales) ให้กับหน่วยงานราชการ รัฐวิสาหกิจ รวมทั้งธุรกิจที่เกี่ยวข้องกับการธนาคาร
การขนส่ง และการสื่อสารโทรคมนาคม

2) ธุรกิจให้บริการคลาวด์

แบ่งการให้บริการได้ 2 ประเภท ดังนี้

2.1) บริการโครงสร้างพื้นฐานคลาวด์ (Infrastructure-as-a-Service)

เป็นบริการให้เช่าใช้ resource คอมพิวเตอร์บนเครือข่ายอินเทอร์เน็ต เช่น CPU, Memory,
Storage เป็นต้น โดยลูกค้าไม่ต้องจัดซื้ออุปกรณ์ฮาร์ดแวร์ใดๆ รวมทั้งจ้างบุคลากรทางด้าน IT
เพื่อดูแล ทางผู้ให้บริการจะเป็นคนจัดการให้ทั้งหมด ทางลูกค้าสามารถเลือกใช้งาน resource
ได้ตามความเหมาะสม และยังสามารถปรับเปลี่ยนขนาดของ resource
ได้เองตามความต้องการที่เปลี่ยนแปลงอยู่ตลอดเวลา ปัจจุบันผู้ให้บริการภายในประเทศ เช่น
True, CAT

2.2) บริการคลาวด์ซอฟต์แวร์ (Software-as-a-Service หรือ SaaS)

เป็นบริการให้เช่าใช้ซอฟต์แวร์ผ่านเครือข่าย internet โดยลูกค้าไม่จำเป็นต้องติดตั้งซอฟต์แวร์
หรือเสียค่า license ใดๆ คิดค่าใช้บริการตามการใช้งานจริง หรือเป็นรายเดือน ยกตัวอย่างเช่น
การให้บริการ Hotmail, Facebook, Saleforce.com เป็นต้น
ซึ่งตามโมเดลนี้ซอฟต์แวร์จะเปลี่ยนจาก “สินค้า” ที่ต้องถูกซื้อ เป็น “บริการ”
ที่ต้องจ่ายค่าใช้บริการตามที่ใช้งานจริง SaaS
เป็นรูปแบบธุรกิจการให้บริการซอฟต์แวร์ที่กำลังเป็นที่นิยมอยู่ในปัจจุบัน

(สำหรับข้อมูลรายละเอียดของ CCS สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

4. ธุรกิจอื่นๆ (Other Businesses)

กลุ่มธุรกิจนี้มีสัดส่วนรายได้สำหรับปี 2555 จำนวน 148 ล้านบาท หรือคิดเป็นร้อยละ 1.41
ของรายได้รวมของกลุ่มบริษัท ธุรกิจในกลุ่มนี้ประกอบด้วย 6 บริษัท ได้แก่

4.1 บริษัท พรีเมียม แอสเซท จำกัด

 PA จดทะเบียนก่อตั้งเมื่อวันที่ 11 พฤศจิกายน 2548 ด้วยทุนจดทะเบียน 1,300 ล้านบาท ถือหุ้นโดย ACU และ JSTC ในสัดส่วนร้อยละ 53.85 และร้อยละ 46.15 ตามลำดับ มีสัดส่วนรายได้สำหรับปี 2555 จำนวน 135 ล้านบาท หรือคิดเป็นร้อยละ 1.29 ของรายได้รวมของกลุ่มบริษัท

  PA ดำเนินกิจการด้านอสังหาริมทรัพย์ สำหรับอาคารสำนักงาน “จัสมิน อินเตอร์เนชั่นแนล
  ทาวเวอร์” อาคารดังกล่าวเป็นอาคารสำนักงานสูง 31 ชั้น และชั้นใต้ดิน 1 ชั้น
  ตั้งอยู่บนถนนแจ้งวัฒนะ
  โดยภาพรวมของธุรกิจอาคารสำนักงานให้เช่าในกรุงเทพมหานครและปริมณฑลยังมีความเปลี่ยนแปลงไม่มากจากปีผ่านมา

ในด้านนโยบายการตลาด บริษัทให้ความสนใจต่อกลุ่มเป้าหมายที่เป็นหน่วยงานภาคธุรกิจเอกชน
โดยเฉพาะธุรกิจขนาดกลางและขนาดย่อม หรือ SME
ซึ่งเป็นกลุ่มที่มีความต้องการการเช่าพื้นที่ในอาคารในสัดส่วนที่เพิ่มสูงขึ้นอย่างต่อเนื่อง
ปัจจุบันสัดส่วนรายได้หลักของบริษัทมาจากการให้เช่าพื้นที่ในส่วนอาคารสำนักงาน
โดยมีพื้นที่ให้เช่ารวม 41,535 ตารางเมตร นอกจากนี้บริษัทยังได้มีนโยบายในการหารายได้เพิ่มขึ้น
โดยการพัฒนาปรับปรุงพื้นที่ส่วนกลางภายในอาคารตลอดจนพื้นที่ว่าง
เพื่อใช้ประโยชน์สำหรับความต้องการพื้นที่ในส่วนที่เป็นร้านค้าเช่า
ซึ่งทำให้อาคารมีความน่าดึงดูดและมีสิ่งอำนวยความสะดวกซึ่งครบครันมากยิ่งขึ้น

ในส่วนการให้บริการ บริษัทได้มุ่งเน้นที่จะปรับปรุงรูปแบบการบริการ
เพื่อตอบสนองความต้องการที่เป็นบริการแบบครบวงจร เช่น
การให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้
เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย นอกจากนี้
บริษัทยังได้พัฒนารูปแบบบริการเสริมใหม่ๆ แก่ลูกค้า ได้แก่

- บริการอินเทอร์เนตไร้สาย WIFI ภายในพื้นที่ส่วนกลางของอาคาร

- บริการอินเทอร์เนตความเร็วสูง Broadband Internet ภายในพื้นที่สำนักงาน

- บริการโทรศัพท์ผ่านอินเทอร์เนต IP Phone

- บริการพื้นที่สำหรับสำนักงานชั่วคราว (Disaster Recovery Site)

 ทั้งนี้ จัสมิน อินเตอร์เนชั่นแนล ทาวเวอร์ เป็นอาคารสำนักงานที่ทันสมัยและมีการนำเทคโนโลยีสื่อสารที่ทันสมัยผสมผสานกับวิศวกรรมงานระบบของอาคาร ซึ่งเป็นที่ยอมรับในระดับมาตรฐานสากล นอกจากนี้ บริษัทจะมุ่งพัฒนาระบบบริหารการจัดการ และบริการใหม่ๆ ขึ้นมาอย่างต่อเนื่อง เพื่อสร้างความพอใจสูงสุดให้แก่ลูกค้า ซึ่งจะส่งผลให้บริษัทประสบผลสำเร็จในด้านการดำเนินธุรกิจเป็นอย่างดี

4.2 บริษัท แจ้งวัฒนะแพลนเนอร์ จำกัด

CP จัดตั้งขึ้นเมื่อวันที่ 6 สิงหาคม 2545 ด้วยทุนจดทะเบียน 1 แสนบาท โดยมี JAS
เป็นผู้ถือหุ้นในอัตราส่วนร้อยละ 100 ของทุนจดทะเบียน ดำเนินธุรกิจเป็นผู้บริหารแผนฯ ของ JAS

4.3 บริษัท จัสมิน อินเตอร์เนชั่นแนล โอเวอร์ซีส์ จำกัด

JIOC จัดตั้งขึ้นเมื่อวันที่ 5 ตุลาคม 2537 ปัจจุบันมีทุนจดทะเบียน 115 ล้านบาท ถือหุ้นโดย JAS
ในสัดส่วนทางตรงและทางอ้อมร้อยละ 75.44 ของทุนจดทะเบียน

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายเคเบิ้ลใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ ปัจจุบันมีโครงสร้างการลงทุนในธุรกิจต่างๆ
ดังนี้

+--------------------------+---------+--------+-----------------------+
| ชื่อบริษัท                   | จำนวน   | สัด     | ลักษณะการประกอบธุรกิจ    |
|                          | เงินลงทุน | ส่วนการ |                       |
|                          |         |        |                       |
|                          | (       | ถือหุ้น   |                       |
|                          | ล้านบาท) | (%)    |                       |
+--------------------------+---------+--------+-----------------------+
| บริษัทย่อย                  |         |        |                       |
+--------------------------+---------+--------+-----------------------+
| 1. บริษัท เอเซียส           | 1       | 58.84  | บริษัทร่วมลงทุน (Holding  |
| (ประเทศไทย) จำกัด         | ,950.00 |        | Company)              |
+--------------------------+---------+--------+-----------------------+
| 2. Clippership           | 2.40    | 100.00 | บริษัทร่วมลงทุน (Holding  |
| Investments (BVI)        |         |        | Company)              |
| Limited                  |         |        |                       |
+--------------------------+---------+--------+-----------------------+
| 3. บริษัท ปากเกร็ด แพลนเนอร์ | 0.10    | 100.00 | ผู้บริหารแผนฯ            |
| จำกัด ¹⁾                  |         |        |                       |
+--------------------------+---------+--------+-----------------------+
| บริษัทร่วมและบริษัทที่เกี่ยวข้อง   |         |        |                       |
+--------------------------+---------+--------+-----------------------+
| 4. บริษัท เอเซียส           | 824.00  | 10.66  | บริการโ                |
| อินเตอร์เนชั่นแนล จำกัด       |         |        | ทรศัพท์เคลื่อนที่ผ่านดาวเทียม |
+--------------------------+---------+--------+-----------------------+
|                          |         |        | สำหรับภูมิภาคเอเชีย       |
+--------------------------+---------+--------+-----------------------+

หมายเหตุ : ¹⁾ วันที่ 30 กันยายน 2546 ศาลล้มละลายกลางได้มีคำสั่งฟื้นฟูกิจการของบริษัท
และแต่งตั้งบริษัท ปากเกร็ด แพลนเนอร์ จำกัด เป็นผู้บริหารแผนฯ ของ JIOC และเมื่อวันที่ 26
กรกฎาคม 2550 ศาลล้มละลายกลางได้มีคำสั่งยกเลิกการฟื้นฟูกิจการของบริษัท จัสมิน
อินเตอร์เนชั่นแนล โอเวอร์ซีส์ จำกัด

4.4 บริษัท ศูนย์บริการวิทยาการ อินเตอร์เนต จำกัด (บริษัทร่วม)

IKSC มีทุนจดทะเบียนชำระแล้ว 50 ล้านบาท ถือหุ้นโดย JAS ในสัดส่วนร้อยละ 37.5
ของทุนจดทะเบียน ทั้งนี้
บริษัทมีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว
ในปัจจุบันนอกเหนือจากธุรกรรมย่อยบางประการ (เช่น การให้เช่าอุปกรณ์คอมพิวเตอร์) แล้ว
IKSC มีหน้าที่หลักที่สำคัญ คือ เป็นบริษัทผู้ถือหุ้น (holding company) โดยลงทุนในบริษัท เค
เอส ซี คอมเมอร์เชียล อินเตอร์เนต จำกัด ที่ทำหน้าที่หลักเป็นผู้ให้บริการอินเทอร์เนต
(Internet Service Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงอินเทอร์เนต

4.5 บริษัท เอเซียส (ประเทศไทย) จำกัด

 ACT จัดตั้งขึ้นเมื่อวันที่ 14 กุมภาพันธ์ 2540 มีทุนจดทะเบียน 1,950 ล้านบาท ถือหุ้นโดย JIOC ในสัดส่วนร้อยละ 58.84 ของทุนจดทะเบียน ดำเนินธุรกิจเป็นบริษัทเพื่อการลงทุน 

4.6 บริษัท ปากเกร็ด แพลนเนอร์ จำกัด

 PP จัดตั้งขึ้นเมื่อวันที่ 6 สิงหาคม 2545 มีทุนจดทะเบียน 1 แสนบาท ถือหุ้นโดย JIOC ในสัดส่วนร้อยละ 100 ของทุนจดทะเบียน ดำเนินธุรกิจเป็นผู้บริหารแผนฯ ของ JIOC 

บริษัทที่หยุดดำเนินกิจการประกอบไปด้วย 7 บริษัท ได้แก่

1. บริษัท ที.เจ.พี. เอ็นจิเนียริ่ง จำกัด

 TJP มีทุนจดทะเบียนชำระแล้ว 200 ล้านบาท ถือหุ้นโดย JAS และผ่าน ACU ในสัดส่วนร้อยละ 100 ของทุนจดทะเบียน ดำเนินธุรกิจให้บริการวิศวกรรมข่ายสายตอนนอก (Outside Plant Engineering) ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม, อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น 

เนื่องจากในปัจจุบันบริษัทได้หยุดดำเนินกิจการ
อย่างไรก็ตามบริษัทยังคงมีงานที่ยังไม่ได้ส่งมอบให้แก่ลูกค้าเดิม
ซึ่งบริษัทได้แก้ไขสัญญาเพื่อลดเนื้องานและขอขยายระยะเวลาออกไป

2. บริษัท โมไบล์ คอมมิวนิเคชั่น เซอร์วิสเสส จำกัด

 MCS มีทุนจดทะเบียนชำระแล้ว 100 ล้านบาท ถือหุ้นโดย JAS ในสัดส่วนร้อยละ 70 ของทุนจดทะเบียน จัดตั้งขึ้นในเดือนธันวาคม 2540 โดยเป็นการร่วมลงทุนระหว่าง JAS กับ ทีโอที มีวัตถุประสงค์เพื่อรับจ้างทีโอทีดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT470 MHz หรืองานอื่นใดที่ทีโอทีมอบหมายให้บริษัทดำเนินการ โดยปัจจุบันบริษัทยังไม่ได้เริ่มดำเนินธุรกิจ

3. บริษัท คอมพิวเนท คอร์ปอเรชั่น จำกัด

 CPN มีทุนจดทะเบียนชำระแล้ว 260 ล้านบาท ถือหุ้นโดย JAS ในสัดส่วนร้อยละ 100 ของทุนจดทะเบียน CPN เป็นบริษัทที่ให้บริการด้านระบบสื่อสารข้อมูลผ่านดาวเทียม (VSAT) ของประเทศไทย โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยบริษัทได้รับสัมปทานในการตั้งสถานีวิทยุคมนาคมมีและใช้เครื่องวิทยุคมนาคมเพื่อให้บริการสื่อสารผ่านดาวเทียมภายในประเทศจากกรมไปรษณีย์โทรเลข ปัจจุบันเปลี่ยนเป็นสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.)

แต่เนื่องจากในปัจจุบันบริการ VSAT ของบริษัทได้รับผลกระทบจากเทคโนโลยีทดแทน
ส่งผลให้ลูกค้าบางรายยกเลิกสัญญาเช่าหรือไม่ต่อสัญญากับบริษัท
และหันไปใช้บริการกับผู้ให้บริการรายอื่นๆ บริษัทจึงต้องหยุดดำเนินกิจการ

4. บริษัท ทรี บีบี จำกัด

 ทรีบีบี (เดิมชื่อบริษัท จัสมิน ไซเบอร์ เวอร์ค จำกัด) จดทะเบียนเปลี่ยนชื่อเมื่อ 22 กันยายน 2552 เริ่มดำเนินธุรกิจเมื่อเดือนพฤษภาคม 2543 มีทุนจดทะเบียนชำระแล้ว 52 ล้านบาท ถือหุ้นโดย JAS ในสัดส่วนร้อยละ 100 ของทุนจดทะเบียน 

ทรีบีบี
ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเทอร์เนต
E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ
(Proposal) จากผู้ที่มีความคิดสร้างสรรค์และต้องการเข้าร่วมลงทุน
พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน
โดยบริษัทจะเข้าถือหุ้นในสัดส่วนไม่เกินร้อยละ 50 ปัจจุบันหยุดดำเนินกิจการ

5. บริษัท พรีเมียม เรียลเอสเตท จำกัด (บริษัทร่วม)

PRE จดทะเบียนก่อตั้งเมื่อปี 2538 โดยมีทุนจดทะเบียนชำระแล้ว 820 ล้านบาท ถือหุ้นโดย JAS
ในสัดส่วนร้อยละ 49 ของทุนจดทะเบียน เพื่อดำเนินธุรกิจการก่อสร้างอาคารสำนักงานใหญ่ให้เช่า
ซึ่งใช้ชื่ออาคารว่า “จัสมิน อินเตอร์เนชั่นแนล ทาวเวอร์”
จากสภาวะธุรกิจอสังหาริมทรัพย์ที่ตกต่ำประกอบกับปัญหาต้นทุนก่อสร้างที่เพิ่มสูงขึ้น
ทำให้บริษัทประสบปัญหาภาวะขาดทุนและเนื่องจากบริษัทมีผลขาดทุนที่เกินทุน ทาง JAS
จึงหยุดรับรู้ส่วนแบ่งกำไร (ขาดทุน) จากเงินลงทุนใน PRE ตั้งแต่ปี 2542 โดยต่อมาเมื่อวันที่ 21
มิถุนายน 2543
บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้
ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3 ปี
ในปลายปี 2548 ทางสถาบันการเงินได้จำหน่ายและโอนที่ดินพร้อมสิ่งปลูกสร้างให้แก่ PA
ซึ่งเป็นบริษัทในเครือของกลุ่ม JAS
ที่จัดตั้งขึ้นเพื่อดำเนินธุรกิจการบริหารจัดการอาคารสำนักงานให้เช่า
และได้ยกเลิกสัญญาเช่าและบริหารอาคารที่ทำไว้กับบริษัท ดังนั้นบริษัทจึงได้หยุดดำเนินกิจการ

6. บริษัท เทเลคอม เค เอส ซี จำกัด (บริษัทร่วม)

TKSC มีทุนจดทะเบียนชำระแล้ว 250,000 บาท ถือหุ้นโดย JAS ร้อยละ 40 ของทุนจดทะเบียน
จัดตั้งขึ้นในปี 2537 เพื่อร่วมลงทุนกับ IKSC
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเทอร์เนต
ซึ่งปัจจุบันหยุดดำเนินกิจการ

7. บริษัท จัสมิน สมาร์ทช็อป จำกัด

JSS เริ่มเปิดดำเนินการในเดือนสิงหาคม 2537 มีทุนจดทะเบียนชำระแล้ว 110 ล้านบาท โดย
JAS ถือหุ้นในสัดส่วนร้อยละ 100 บริษัทดำเนินธุรกิจขายปลีกอุปกรณ์โทรคมนาคมและสินค้า
HI-TECH ทุกประเภท ปัจจุบันได้หยุดดำเนินกิจการแล้ว